Emocijų pažinimo dirbtuvės "Slėpynės meno kūriniuose"

Tai kūrybinė emocijų pažinimo edukacija, kurios tikslas – lavinti vaikų emocinį intelektą, tyrinėjant ir analizuojant emocijas bei jausmus per meno kūrinius.
Įgūdis pažinti emocijas, tinkamai jas išreikšti ir reaguoti į kitų žmonių jausmus yra labai svarbus. Kuo labiau išvystytas vaiko emocinis intelektas, tuo mažiau socialinių ir emocinių problemų jam kyla. Gebėjimas stebėti, suprasti savo ir kitų emocinį pasaulį, suteikia vaikams pasitikėjimo savimi, stiprina santykius su kitais, padeda efektyviau spręsti konfliktines situacijas ir įveikti emocinius sunkumus.
Menas – puikus įrankis, padedantis tyrinėti ir pažinti emocijas bei jausmus. Edukacijos metu dalyviai turės galimybę susipažinti su skirtingomis meno sritimis ir per jas patyrinėti pagrindines emocijas – laimę, pyktį, nuostabą, baimę, liūdesį ir pasibjaurėjimą. Dalyviams bus skiriamos įdomios, smagios komandinės užduotys, padėsiančios surasti „pasislėpusias“ emocijas.
Analizuodami literatūrines situacijas, vaikai sieks atpažinti, kokias emocijas patiria personažai. Tyrinėdami fotografijas ieškos vieną ar kitą emociją atspindinčių vaizdinių. Stebėdami paveikslų reprodukcijas interpretuos ir argumentuos, kokias emocijas atpažįsta meno kūriniuose. Galiausiai, patys taps skulptoriais – iš savo draugų tarsi molio „lipdys“ atitinkamą emociją atspindinčią skulptūrą.
Edukacinis užsiėmimas suteiks galimybę patyrinėti ir pažinti skirtingas meninės raiškos formas – fotografiją, dailę, skulptūrą. Stebint ir tyrinėjant meno kūrinius dalyviai praplės savo kultūrinį akiratį, puoselės savo vidinį pasaulį. Kūrybiškos užduotys lavins dalyvių vaizduotę ir meninę saviraišką, gebėjimą bendrauti, bendradarbiauti ir išreikšti savo požiūrį. Po edukacijos dalyviai gebės lengviau atpažinti ir reaguoti į savo ir kitų žmonių pagrindines emocijas.


Edukacijos tikslas - skatinti pažinti kultūrą per meninę, edukacinę plotmę, didinant kultūrinį sąmoningumą, ugdant ir turtinant vidinį pasaulį, motyvuojant veikti ir pasitikėti savimi. Susipažįstant ir žaidžiant lietuvių senovinius žaidimus siekiamas kultūrinis, meninis bei edukacinis poveikis per etninę kultūrą.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


PORTRETAI - filmavimo mobiliaisiais telefonais dirbtuvės

Viešoji įstaiga "Skalvijos" kino centras

Šiandieniniame pasaulyje vaizdinė informacija mus pasiekia daug greičiau nei tekstinė. Vis labiau įprantama bendrauti vaizdais, per juos pažinti ir suprasti. Dažnai susipažinę su žmonėmis, piešiame jų paveikslą, kuris kinta labiau pažinus asmenybę. Dirbtuvių tikslas - išanalizuoti, suprasti ir sukurti kino portretą. Kūrybinio proceso metu naudojama tarp mokinių itin populiari komunikacijos ir informacijos bei įvaizdžio kūrimo priemonė – mobilusis telefonas. Galutinis rezultatas – trumpas video kūrinys. Dirbtuvių metu analizuojama portreto samprata skirtingose meno formose, susipažįstama su kino kalbos elementais, grupėse kuriamas bendraklasio video portretas, darbai aptariami, vyksta veiklos refleksija.
Dirbtuvėse skatinamas kultūrinis, meninis ir edukacinis poveikis mokiniams. Moksleiviai turi galimybę pažinti įvairias kultūros formas ir reiškinius, ugdoma mokinio saviraiška, patiriamas kūrybinis procesas, reiškiamos idėjos, mokomasi bendradarbiauti, išgirsti vieni kitus. Dirbtuvėse ne tik patiriama daug teigiamų emocijų, bet ir atsiveria galimybė naujai pažinti bendraklasius ir kurti atvirus, draugiškus santykius.
Veiklą įgyvendina ilgametę patirtį kino edukacijos srityje turintis „Skalvijos“ kino centras, su mokiniais dirba profesionalūs kino edukatoriai - Gintė Žulytė ir Arnas Balčiūnas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


“Žaliasis koncertas” – tai muzikanto, multiinstrumentalisto ir edukatoriaus Remio Rančio vedama muzikinė edukacija jaunimui apie ekologiją, sveiką gyvenimo būdą bei žmogaus ryšio su gamta svarbą. Nors edukacijos tematika dažnai kalba apie negatyvų žmogaus poveikį gamtai, tačiau pats koncertas yra smagus, šmaikštus ir motyvuojantis veikti. Jame atlikėjas muzikuos bei pasakos „su meile apie dalykus, dėl kurių žaliuojame ir su ironija - apie dalykus, dėl kurių vystame“. Kitaip tariant, jūsų laukia gero gyvenimo receptas, išrašomas skirtingais instrumentais – gitarlele, kalimba, perkusija, fleitomis ir melodionu.
Pagrindinis koncerto kūrinys “Žalia" kalba apie mus supančią gamtos harmoniją ir grožį. Kiti koncerte skambantys autoriniai R. Rančio kūriniai yra apie darnos siekį kasdieninėje veikloje ir aplinkoje, apie neatsakingą medžių kirtimą, apie sveiką mitybą, apie judėjimo stoką šiandienos pasaulyje.
Edukacinio koncerto muzikiniai numeriai išsiskiria netradicinių instrumentų bei ritmų panaudojimu. Tam tikros kūrinių ritminės idėjos yra "pasiskolintos" iš P. Amerikos bei Afrikos muzikos tradicijų. Visi kūriniai atliekami gyvai arba naudojant "looper'į" (momentinio įrašymo technologija). Koncertas interaktyvus – daugelyje kūrinių auditorija atliks svarbų muzikinį vaidmenį pritardama balsais, ritmingais plojimais.
Remis Rančys – Lietuvos ir tarptautinėje muzikos scenoje puikiai žinomas muzikantas,  multiinstrumentalistas, džiazo kūrėjas bei edukatorius. Jis taip pat užsiima edukacine veikla – per daugiau nei penkerius metus Lietuvoje bei užsienyje R. Rančys surengė apie 200 muzikos edukacinių užsiėmimų vaikams ir suaugusiesiems.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Dzūkijos-Suvalkijos saugomų teritorijų direkcija

Šioje edukacijoje savo paslaptis atvers ant sūraus požeminio vandens kupolo išaugęs miestas. Išskirtiniai jo vandenys žinomi nuo viduramžių. XIX a. tapęs kurortu buvo patekęs į populiariausių Europos kurortų dešimtuką. Gal jau atspėjote, kad tai – Birštonas? Sūraus vandens savybių pažinimas domina ir vaikus, ir suaugusius. Edukacinio užsiėmimo metu turėsite galimybę pasitikrinti ir plėsti žinias apie vandenį: gėlą ir sūrų, požeminį, gydantį,.. Sūrių versmių kilmę padės suprasti interaktyvios schemos, tūriniai maketai, skaidrės su filmuota medžiaga, nuotraukomis, piešiniais). Edukaciniame užsiėmime taikomi STEAM metodai. Praktinėje užsiėmimo dalyje pasiūlysime sudalyvauti „gurmanų konkurse“. Moksleivių lauks užduotys tautosakos tema, persipynusios su bandymais. Laukiame visų, kuriems smalsu sužinoti, koks brangiausias Lietuvos turtas, kuo nuo seno garsėja Birštonas, kodėl šiose vietose požeminis vanduo sūrus?


"Memelio prisiminimai: pinigų namai" ekspozicijos ekskursija

"Memelio prisiminimai: pinigų namai“ – tai Lietuvoje cirkuliavusių pinigų ekspozicija, kuri yra reikšminga ir Klaipėdos miesto 100 metų laikotarpio istorijai prisiminti. Ekspozicijos ekskursijų tikslas - supažindinti moksleivius su 100-mečio (nuo 1914 m. iki 2022 m.) Lietuvoje cirkuliavusių pinigų turtinga istorija,  kultūriniu paveldu, pinigų autoriais, dailininkais bei ekspertais. Ekspozicijoje galima pamatyti Klaipėdos krašto, Mažosios Lietuvos bei suvenyrinius pinigus, pinigų lakštus, nekarpytus pinigus, sertifikuotus pinigus, kurių neturi nė vienas Lietuvos muziejus, tik numizmatai ir kolekcininkai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Viešo kalbėjimo kūrybinės dirbtuvės Paveikus žodis

Viešo kalbėjimo kūrybinės dirbtuvės ,,Paveikus žodis”
Kiekvienas iš mūsų nori kalbėti aiškiai, garsiai, skambiai, įtaigiai. Tačiau dauguma esame nepatenkinti savo kalbėsena. Prieš rimtą
pokalbį mes būname apimti nerimo, o kai pradedame kalbėti, jaučiame drebantį balsą, įtampą... Todėl nebegalvojame, ką kalbame, o sekame, kaip kalbame.
Kviečiu Jus į viešo kalbėjimo praktinius užsiėmimus, kurių metu, per įvairius kalbinius trenažus ir žaismines improvizacijas, bandysime susigrąžinti savo tikrąjį balsą, jo skambesį ir šilumą.
Balsas - tai mūsų sielos aidas. Tik laisvame kūne gyvena laisvas balsas!
Užsiėmimai “Kalbėjimo menas – paveikus žodis” yra skirtas vyresnių klasių mokiniams. Tai yra viešosios kalbos ir žaidybinių kalbinių improvizacijų mokymai, kurių metu mokiniai mokysis viešai kalbėti, sugebės artikuliuotai dalintis savo idėjomis ir kurti, atlikti improvizacijas. Užsiėmimai skirti skatinti mokinių pasitikėjimą savimi ir išsivadavimui nuo vidinių baimių bei blokų. Kalbinė ir vaidybinės improvizacijos lavins mokinių vaizduotę. Siekiant skatinti mokinių kūrybinę raišką, mokiniai bus mokinami ne tik improvizacijos, bet ir teksto suvokimo bei interpretacijos gebėjimų.
Edukacijas ves Rita Juodelienė, Lietuvos muzikos ir teatro akademijos, Vilniaus kolegijos dėstytoja, kuri turi sukaupus didelę patirtį dirbant su paaugliais, jaunais teatro ir kino aktoriais, kultūros vadybininkais. 2020 m. Rita Juodelienė redagavo ir išleido  Jurijaus A.Vasiljevo knygą "Paveikus žodis"

Lietuvos sostinės Vilniaus ir Gedimino laiškų metai


Bendramoksliai. Aš nemoku piešti  (Išvažiuojamoji)

Ar tikrai piešti gali kiekvienas iš mūsų? Menininkas Amilcar Rivera Munive (Tlaxcala, Meksika) integruotoje pamokoje „Aš nemoku piešti“ mokinius įtraukia į kolektyvinį kūrybos procesą: dalyviai piešia superherojus žvelgdami į savo bendraklasių veidus bei kūrybinio rašymo užduotyje jiems kuria vardus ir galias. Ši edukacija – tai galimybė geriau pažinti savo bendraklasius ir paskatinti piešimo kaip mąstymo ir bendravimo būdo idėją.

Amilcar Rivera Munive – menininkas, galerijos Munive Arte Contemporáneo įkūrėjas ir direktorius (Tlaxcala, Meksika). Amilcar baigė literatūros studijas ir fotografiją. Šiuo metu Amilcar yra universiteto profesorius, dėstantis piešimą ir kūrybą. Nuo 2010 m. dirbo akademinėje srityje šiuose universitetuose: Instituto de Estudios Superiores de Monterrey, ITESM,Iberoamericana universiteto miestelis (Puebla), ir San Karloso akademija (Meksika).

Edukacija vyksta anglų kalba, todėl puikiai tinka ir kaip alternatyvi anglų kalbos pamoka.

Edukacijos pristatymas: https://vimeo.com/787868863


Edukacinė pamoka “Senųjų slavų simboliai: iš praeities į ateitį

VšĮ "Mstislavo Dobužinskio daugiakultūrinis centras"

Slavų metodologiją vystėsi 3000 metų. Ji gimininga Lietuvių metodologijai. Vienas iš jų bruožas – simbolius, daiktinis, vaizdinis ženklas. Slavų liaudies simboliuose užkoduotas tautos kultūros mąstymas, gilios tradicijos ir papročiai amžiais buvo saugoti šeimose ir perduodami iš kartos į kartą. Unikali liaudies simbolika lydėjo žmogų visuose gyvenimo etapuose, nuo gimimo iki mirties, saugodama jį, nešdama sėkmę arba suteikdama trokštamų savybių. Žmogaus kurti, buityje naudoti daiktai, namai ir drabužiai buvo puošiami teigiamais, sakralinę reikšmę turinčiais simboliais. Edukacinė pamoka “Senųjų slavų simboliai” - tai interaktyvi edukacija, kurios metu, naudojant inovatyvius metodus, išlaisvinamas mokinių kūrybiškumas. Edukacijoje susipažinsite su senųjų slavų ornamentų prasmėmis ir simboliais, atversite jų gilesnę prasmę, įsitrauksite į kūrybinį procesą, kurie ženklai simbolizuoja stichijas – ugnį, orą, žemę ir vandenį, sužinosite, kur ir kaip buvo naudojami šie ženklai, kokie jų vaizdavimo ypatumai. Šiandienis dizainas puikiai derina archajiškus raštus su naujomis technologijomis ir moderniomis išraiškos priemonėmis. Gavę žinių ir pradėję atidžiau stebėti tautinius raštus suprasite simbolių kalbą ir jų archetipinę prigimtį, pamatysite šio meno unikalumą ir grožį. Piešimo būdu (pasirinktinai) dekoruosite simboliai, kuri pasiimsite su savim.


Vaikų Velykėlės - puiku! Tradicinių amatų centre bus smagu - pasitiks skudurininkė su glėbiu skudurų ir iš jų pasiūtų „terbų“. Rišime, pinsime, dėliosime, puošime, kad būtų spalvų, kaip šimtas pavasarių! Apsikaišę apsitaisę su velykine „terba“, mes ridensim ir kikensim su margučių pintine. Draugiškai ir sąžiningai: kiekvienas po vieną, o kam pasiseks – margutis margutį suras, eilė ridenti vėl atsiras. Mūsų juokas ir darbai nenueis, kaip tie niekai: čia pat už lango greta – apsitaisiusi skara, Velykė ramiai, skrebens margutį švelniai. Vaike, jei būsi geras, drąsus – eik pas Velykę, sakyk – gerą dieną, močiut! Velykė žiūrės tavo terbelę, kiekvieną spalvelę, gėlelę. Švelnia ranka priglaus, dovanėlę įspraus.

P. S. Velykė pavaišins arbata ir skanumynu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Mitinių būtybių slėptuvės. Literatūrinė edukacija su Kotryna Zyle

Ar šiuolaikiniame pasaulyje vis dar galima sutikti mitinių būtybių? Ar lietuviški papročiai gali „vežti“ ir XXI a. žmogų? Rašytojos ir iliustruotojos Kotrynos Zylės vedamos edukacijos supažindina moksleivius su lietuvių mitologija, papročiais, kviečia netikėtu kampu pažvelgti į tautosaką, išradingai aktualizuojamą autorės literatūros kūriniuose. 1–3 klasėms skirti užsiėmimai remiasi „Didžiąja būtybių knyga“ (Gražiausia metų knyga vaikams, 2016). 4–6 klasių moksleiviai dalyvauja smagiai šiurpiame protmūšyje pagal „Sielą sumuštinių dėžutėje“ (Metų knyga paaugliams, 2021), 7–10 klasės kviečiamos į kelionę po romano „Sukeistas“ (Nominuota metų knygos rinkimuose, 2019) kūrybos užkulisius. Su vyresniaisiais diskutuojama, ką tautosaka mums atskleidžia apie praeities visuomenės baimes ir įpročius; mažieji sužino, kokias sritis globojo lietuvių deivės ir dievai, kodėl tuo buvo tikima. Skaidrėse rodomas knygos iliustracijų gimimo procesas, išduodamos autorės „slaptos žinutės“. Moksleiviai supažindinami su rašytojos, iliustruotojos, grafikos dizainerės profesijomis. Kotrynos Zylės susitikimuose gausu dialogo tarp autorės ir klausytojų, atsižvelgiant į dalyvių amžių ir patirtis. Kartu su vaikais ir paaugliais į etnokultūrą pažvelgiama naujai, sudominant, atrandant jos svarbą ir vietą dabartiniame pasaulyje.


Jūsų mokiniai šios ekskursijos metu neturės kada nuobodžiauti, kartu įminsime spalvingiausių kūrinių paslaptis Marijampolėje. Šiuo metu miestą puošia 31 kūrinys, kiekvienais metais kūrinių gausa auga. Vienas iš gatvės meno kūrinių Ray Bartkaus "Tekantis gyvenimas" išrinktas gražiausiu kūriniu visoje Lietuvoje. Ekskursijos metu apžiūrėsime kūrinius kuriais žavisi vaikai. : "Picų skėtis", "Spurgų gyvatė" ir kt. Mokiniai išgirs pristatymą apie kiekvieną pamatytą kūrinį pasivaikščiojimo metu. Ekskursijos metu bus įtraukiami vaikai aktyviai dalyvauti programoje fotografuojant kūrinius ir atliekant žaismingas gidės užduotis. Vėliau dalyviai patys įsikūnys į menininko vaidmenį, kurdami savo įsivaizduojamą gatvės meno eskizą. Dirbsime komandoje, ugdydami bendradarbiavimą su klasės draugais. Ekskursijos pabaigoje sužinosite kodėl Marijampolės vadinama ne tik spalvingiausiu, bet ir saldžiuoju miestu. Bus apdovanojami saldžiais prizais visi dalyviai. Ekskursija skirta pradinių klasių mokiniams.


Orientacinis pasivaikščiojimo žaidimas LAISVASIS KAUNAS

Interaktyvi ekskursija, pasakojanti negirdėtą laikinosios sostinės istoriją ir kviečianti aktyviai įsitraukti pačius žaidėjus. Virtualus tik Jūsų komandai skirtas gidas privers patreniruoti kojas ir pasukti galvas - reikės įminti užuominas, atrasti paslėptas detales, atsakyti į klausimus ir tada - judėti į priekį - žingsnis po žingsnio, kol įveiksite šį maršrutą bei pažinsite laisviausią Lietuvos miestą - Kauną.


„Krentanti žvaigždė“. Visata, kosmosas ir aš.  1 -4 klasės

Plati, visapusiška, informatyvi, moksliniais faktais ir žiniomis paremta pramoginė pažintinė  edukacija apie Visatą, padedanti  jaunajam klausytojui  susivokti apie save kaip reikšmingą ir reikalingą, neatsiejamai svarbų ir gražų Kosmoso elementą.  Šios programos tikslas - supažindinti ir sudominti astronomija kaip mokslu, o taip pat paskatinti labiau domėtis ir gilintis jo svarba ir reikšme dabartyje, o ateityje renkantis profesiją bei kuriant ir gyvenant savo gyvenimą. Siekiame, kad šis užsiėmimas klausytoją skatintų kritiškai mąstyti, ieškoti faktinių įrodymų ir kūrybiškai pritaikyti žinias šiame visaapimančiame pasaulyje ir tiesiog būti laimingais kūrėjais.
PROGRAMOJE:
Kur prasideda Kosmosas? Ar Visata turi pradžią ir pabaigą? Kas yra ta “krentanti žvaigždė”? Apie mėgstamiausias ir svarbiausias senovės ir dabarties lietuvių sezonines šventes (Kalėdos, Velykos, Rasos) ir kaip jos susijusios su Kosmosu? Kokia yra mums artimiausia žvaigždė ir koks atstumas iki jos? Kokie atstumai iki kitų dangaus kūnų? Kokių dydžių yra planetos, žvaigždės, galaktikos? Ar tikrai mes esame žvaigždžių vaikai? Kodėl taip yra?  Juodoji skylė - paslaptis ar visai ne? Pademonstruosime ir vaizdžiai parodysime bei palyginsime įvairius dangaus kūnus. Ar planetos ir žvaigždės skleidžia garsus? Paklausysime Visatos kūnų garsų - skleidžiamų bangų, kurių žmogaus ausis negirdi ir paaiškinsime, kodėl. Kokiomis priemonėmis galime stebėti dangų?   Praktinė dalis - pažintis su teleskopu. Jei dangus giedra, šviečia Saulė - per teleskopą stebėsime ją. Jei giedros nebus - pažiūrėsime į nutolusius esančius objektus (bažnyčios bokštą, tolimiausios eglės kaštonus ar inkilą medyje ir pan.). Palyginsime vaizdus plika akimi ir per teleskopą. Klausimai - atsakymai.
Geriausia patalpa šiai edukacijai - aktų salė su maksimaliai užtamsintais langais ir didelis baltas ekranas/siena.
Užsiėmimus veda astrofotografas, astronomijos mokslo populiarintojas, privačios observatorijos įkūrėjas Simas Šatkauskas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Ar prisimenate pasaką apie Pelenę? Pikto būdo pamotę, verčiančią mergaitę dirbti sunkius namų ruošos darbus? Karaliaus kvietimą į puotą? Moliūgą, virtusį karieta, puošnius paauksuotus apdarus, laikrodžio dūžius, panaikinančius magiškus krikštamotės fėjos kerus lygiai vidurnaktį. O pamestą stebuklingą krištolo batelį ir susitikimą su Princu? Tai istorija apie našlaitę mergaitę, kuri, nors ir patyrusi daug vargo, žeminama bei engiama pamotės ir įseserių, sugebėjo išlaukti laimės ir pripažinimo bei įgyvendinti savo svajones. Naująją Pelenės interpretaciją pristato ilgametės teatro dramaturgės, režisierės Nijolės Indriūnaitės ir dailininkės Aušros Paukštienės duetas „Lėlės“ teatre žiūrovams atpažįstamas iš vizualiai turiningų ir dvasiškai pakilėjančių šešėlių teatro vaidinimų {„Baltos pasakos“, „Sniego karalienė“}, muzikaliai žaismingo bei apie pamatines vertybes lėlių kalba svarstančio spektaklio „Gėlių istorijos“. Autorės kartu scenoje kuria stebuklingo laiko nuojautą, o tas laikas, pasak spektaklio režisierės, būna stebuklingas, kada mes (žmonės) susitinkame, kada jaučiamės laimingi, kada padedame vieni kitiems jį turėti. Klasikinė Pelenės istorija, sukurta pagal Nijolės Indriūnaitės pjesę „Stebuklingi bateliai“, mažiesiems žiūrovams siūlys pasinerti į stebuklingo laiko paieškas. O kada tas laikas būna stebuklingas? Pasakų dėžutėje gyvenantys miniatiūriniai personažai primins, koks trapus gali būti laikas ir koks vertingas – susitikimas vieniems su kitais.


Senovinio amato karamelės ir ledinuko gamybos edukacinė programa

Edukacinė tautinio paveldo saldainių gamybos programa. Užsiėmimo metu pasakojama saldainių atsiradimo istorija,
žaidžiami žaidimai, vyksta įvairios užduotys, diskutuojama apie saldainių naudą ir žalą organizmui bei rodoma praktiškai
kaip gaminami saldainiai. Visi dalyviai, turi galimybę patys pasigaminti saldžių suvenyrų ir parsinešti juos namo. Atskiros
programos pagal dalyvių amžių bei specialiuosius poreikius turintiems dalyviams. Kiekvienai amžiaus kategorijai pritaikyta
edukacinė programa, kad tiek pradinukai, tiek pagrindinio, tiek viduriniojo ugdymo moksleiviai suprastu šį amatą, mokėtų
pasigaminti, arba bent papasakoti, perteikti iš kartos į kartą šį senovini tautinį, kultūrinį amatą. Edukacinės programos tikslas
sudaryti palankias sąlygas tautinio paveldo produkto karamelinių saldainių gaminimo tradicijų išsaugojimui, perėmimui ir
populiarinimui. Programos metu dalyviai supažindinami su karamelinių saldainių gaminimo amato ištakomis ir tradicijomis.
Edukacijos metu dalyviai stebi karamelės gaminimo procesą. Degustuoja karamelę, o iš pagamintos karamelės masės patys
formuoja saldainius, juos dailiai supakuoja ir išsineša.

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Muilą naudojame kasdien, tačiau nesusimąstome kaip jis atsirado, kaip prausėsi mūsų seneliai ar proseneliai, ar kokia jo sudėtis. Edukatorės „skalbėjos“ papasakos muilo atsiradimo istoriją, pristatys muilo gamybos būdus, supažindins su skalbimo įrankiais, jų panaudojimu. Moksleiviai ne tik klausysis apie įrankius, bet ir patys skalbs medinėse geldose su metalinėmis bei medinėmis rumbėmis. Po pažinties su skalbimo įrankiais dalyviai bus pakviesti į kūrybines dirbtuves, kur pasigamins individualaus kvapo, formos bei spalvos muilą!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Dirbtuvių metu vaikai kurs savo miško pasaką: ant beržo riekės sukonstruos miško gyvūnus, medžius, krūmus, kelmus, įkomponuos samanėlės, gėles, o gal sukurs net baldus miško žvėreliams. Tai laisvos formos kompozicija, kuriama be jokių griežtų taisyklių, taip, kaip vaikams labiausiai ir patinka - fantazuojant ir išlaisvinant kūrybiškumą.
Kuriama tik iš natūralių medžiagų: įvairių dydžių medžio riekučių, pagaliukų, samanų, kankorėžių, akmenėlių, džiovintų gėlių ir kt. Jokio plastiko ir jokių blizgučių! Medžiagos kompozicijai pritaikomos pagal metų laiką, sezonines šventes.
Edukacinės dirbtuvėlės vyksta Druskininkų amatų centre "Menų kalvė", kur yra įsikūrę net 9 skirtingų sričių menininkai. Mokinių grupės gali apsilankyti visose dirbtuvėse bei apžiūrėti parodų salėje kas mėnesį besikeičiančias įvairių kūrėjų parodas. Edukacinis užsiėmimas vyksta Rūtos Kazakevičienės floristikos dirbtuvėje, kur vaikai pamatys gausybę gamtos turtų: ne tik lietuviškos gamtinės medžiagos, bet ir tokių egzotiškų augalų, kaip "budos riešutas", "dramblio ausys", "gervės kuodas" ir kt. Apžiūrėję floristės dirbtuvę, vaikai žais įdomų gamtinį žaidimą.
Edukacinės veiklos metu vaikai susipažins su floristo darbo specifika, pamatys įdomių, neįprastų meno kūrinių, išbandys savo kūrybinius gebėjimus kurdami meninę kompoziciją, kurią parsiveš namo.
Edukaciją veda menininkė floristė Rūta Kazakevičienė.


„AŠ LIETUVA“ virtualios realybės kino kelionė po Lietuvą su Donatu Ulvydu

„Aš Lietuva“ – pirmasis Lietuvos kino istorijoje filmas, sukurtas naudojant profesionalią 360 laipsnių filmuojančią TITAN kamerą, leidžiančią žiūrovui realistiškai patirti paukščio skrydį atsiduriant rodomoje erdvėje. Keliausime kerinčio grožio giriomis, miškais ir kopomis, jūra, ežerais, upėmis ir upeliais. Kartu skrisime virš pilių ir piliakalnių, dvarų ir vienuolynų, bažnyčių ir miestų senamiesčių bei modernios architektūros objektų. Susitapatinsime su Lietuva.

Aš Lietuva – tai antras, plačiai Lietuvoje pristatytas virtualios realybės projektas, po kompiuterių kurtos VR patirties „M.K. Čiurlionio Angelų takais“


Veiklos metu dalyviai susidurs su
iš anksto suplanuotomis, bet užslėptomis inžinerinėmis problemomis. Užsiėmimas intensyvus, bet dalyviai išmoksta labai daug. Mokoma elektronikos pagrindų. Taikomas STEAM mokymo metodas ir „Design Thinking“ (sėkmingų įmonių produkcijos ir paleidimo į rinką metodas). Užsiėmimas pagrįstas tarptautinio "Erasmus+" programos projekto "Think Inside The Box! A methodological STEAM toolkit for schools" metu parengta mokomoji medžiaga, pratestuota du kartus Rumunijoje, Estijoje, Lietuvoje. Po kiekvieno testavimo atlikti tiksliniai metodinės medžiagos pataisymai ir papildymai. Ši veikla skatins mokinio: kūrybiškumą, gebėjimą dirbti komandoje, gebėjimą spręsti problemas, kruopštumą, nuoseklumą, gebėjimą mokytis iš klaidų, gebėjimą išsakyti kritiką, inžinerinius įgūdžius, elektronikos ir programavimo įgūdžius, gebėjimą taikyti išmoktas žinias skirtingose situacijose savarankiškai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


"Atkeliauk ir Paragiauk: Žaisk kaip prieš šimtą metų"

Akmenės rajono savivaldybės Akmenės krašto muziejus

Atvykę į Paragių dvarą, seserų rašytojų, rašiusių bendru Lazdynų Pelėdos vardu, gimtinę mokiniai susipažins su dvaro aplinka, statiniais, jų funkcija, muziejaus ekspozicija ir buities rakandais ne tik juos apžiūrėdami, bet ir galėdami paliesti, palaikyti rankose, užuosti. Edukacinės programos metu mokiniai žais folklorinius žaidimus. Žaisdami žaidimus mokiniai ugdys bendradarbiavimo įgūdžius, patirs save grupėje, lavins socialinius įgūdžius ir smagiai leis laiką Paragių parko šimtamečių medžių apsuptyje. Ritos Žukauskienės "Raidos psichologija: integruotas požiūris" teigiama, kad žaidimas "[...] tokia veikla, kuri yra prasminga, teikianti džiaugsmą, atliekama laisva valia ir yra motyvuota iš vidaus, t.y. žaisdamas vaikas neturi išorinių tikslų, jo veiklos tikslas yra pats žaidimas. Žaidimas teikia vaikui džiaugsmą, tačiau kartu jis atlieka daugybę svarbių funkcijų vaiko gyvenime. Jis padeda vaikui išlavinti savo motorinius įgūdžius ir koordinuoti judesius. jis prisideda prie socialinės raidos, nes vaikai mokosi dalytis turimais žaislais ir medžiagomis, keistis vaidmenimis, vaidmeniniuose žaidimuose išbandyti naujus vaidmenis. Jis skatina tokių pažintinių gebėjimų kaip smalsumas, tyrinėjimas, simbolinis mąstymas ir problemų sprendimas [ugdymą]. Žaidimas netgi gali padėti vaikui išmokti kontroliuoti savo impulsus." Todėl pasirinkta forma tobulai tinka šiam kultūrinės edukacijos užsiėmimui, ypatingai šiais "sustabarėjimo" prie kompiuterių ir išmaniųjų telefonų laikais. Atsikvėpti kviečia ir parke įrengtos supynės bei lingynės.


Kviečiame supažindinti mokinius su ukrainiečių liaudies kultūra, taikant inovatyvius filmukų kūrimo metodus.
Mokiniai galės palyginti ukrainiečių ir lietuvių liaudies pasakas, aptarti svarbiausius skirtumus. Patobulinti gebėjimą kurti pasakos planą-scenarijų. Grupėse dailės priemonėmis (plastilinu, pieštukais, akvarele, spalvotu popieriumi) pavaizduos pasaką. Kiekviena grupė išrinks savo operatorių, kuris nufilmuos pasaką, panaudojant savo mobilų telefoną.
Užsiėmimo rezultatas - mokiniai pažins ukrainiečių kūrybą, tradicijas, suvaidinant ukrainiečių pasakų herojus. Taip pat įgis gebėjimą nufilmuoti filmuką mobiliuoju telefonu.
Veiklą įgyvendins psichologė edukatorė iš Ukrainos, kuri bus apsirengusi tautiniu kostiumu.


Kūrybinė edukacija „Rašiklio 3D galimybės meninėje saviraiškoje“

Šilutės rajono savivaldybės Fridricho Bajoraičio viešoji biblioteka

Užsiėmimą sudarys dvi dalys: literatūrinė viktorina ir kūrybinė dalis su 3D rašikliu. Pirmoje dalyje vaikai žaidybine forma sužais interaktyvią viktoriną, susipažins su pasakos žanru ir jos rūšimis, sužinos apie lietuvių liaudies pasakas ir jų personažus. Panaudojant šiuolaikines informacines technologijas vaikai lengviau įsisąmonins pateiktą informaciją, įgis kultūrinių ir tautinių žinių, tai skatins domėjimąsi vaikų grožine literatūra bei knygų skaitymu. Antroje dalyje pagal pateiktą šabloną dalyviai kurs savo pasakų personažus naudodamiesi naujos technologijos priemone – 3D spausdinimo rašikliu. Vaikai iš prigimties būdami labai kūrybingi ir išradingi nori tyrinėti aplink esantį pasaulį, sukurti daiktus, žaisti su spalvomis, atverti vaizduotę. Vieni tai išreiškia piešdami, o kitų mėgstamas kūrybos būdas yra konstravimas. 3D spausdinimo rašiklio technologija atveria galimybę piešti ir kurti vienu metu. 3D rašiklyje vietoj rašalo yra naudojamas plastikinis siūlas PLA ar ABS. Abu jie yra visiškai saugūs vaikams, netoksiški, neskleidžia nuodingų dūmų. 3D rašiklio naudojimas kuriant reikalauja ne tik fizinio, bet ir psichinio pritaikymo. Kuriant vaikas turi galvoti apie tai, kaip susiję įvairūs elementai trimatėje figūroje, ugdomi susikaupimo įgūdžiai, stiprinami ir lavinami motoriniai gebėjimai, erdvinis mąstymas bei rankų ir akių koordinavimas. Paslaugos metu vaikai išmoks naudotis 3D spausdinimo rašikliu, ugdys kūrybiškumą, kritinį mąstymą, bendradarbiavimą. Sukurtą darbelį bus galima parsinešti namo prisiminimui.
Išvažiuojamoji paslauga bus teikiama: Šventoji, Palangos m., Palangos r., Kretingos m., Kretingos r., Klaipėdos m., Klaipėdos r., Gargždų m., Rietavo m., Rietavo r., Šilalės m., Šilalės r., Pagėgių m., Pagėgių r., Tauragės m., Tauragės r., Rusnės sala, Kintų sen., Ventė, Kuršių nerija.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Kultūrinė edukacinė programa – ekskursija Rasų kapinės - „Vilniaus nekropolis“

Edukacinė programa vyks seniausiose ir gražiausiose Rasų kapinėse, įsikūrusiose Ribiškių kalvyno terasose. Šį respublikinės reikšmės paminklą verta patyrinėti keliais aspektais. Edukacinės programos tikslas supažindinti dalyvius su Rasų kapinių senąja dalimi ir jos topografija: kapinėse galima išskirti atskirus kvartalus ir alėjas, turinčias skirtingus pavadinimus: Literatų kalnelis, Profesorių alėja, Angelų kalnelis. Aplankyti čia palaidotų žymių lietuvių kapus, susipažinti su profesorių, visuomeninių veikėjų, dailininkų, muzikantų ir sukilimo vadų gyvenimais ir nuveiktais darbais. Gyvai tyrinėjant Rasų kapinių aplinką, gilinti moksleivių žinias antkapinių paminklų stilių įvairovėje: koplyčios, kolumbariumai, sarkofagai, obeliskai, angelų skulptūros. Gebėti juose rasti paslėptas menines detales ir senuosius įrašus. Šios programos metu moksleiviai įtraukiami į mokymosi procesą, supažindinami su Lietuvos istorinėmis asmenybėmis, kapinių architektūriniu paveldu, tai padės mokiniams gilinti ir plėsti jų dalykines ir bendrąsias kompetencijas bei ugdyti pilietinį ir kultūrinį – istorinį sąmoningumą. Istorinis pasakojimas papildytas vizualine medžiaga - senovinėmis nuotraukomis, citatomis, muzikiniais intarpais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Jau nuo seniausių laikų žmonės eksperimentavo, o šiuolaikinių mokslininkų pirmtakai alchemikai tikėjo, kad bet kokį metalą galima paversti į brangųjį auksą, o pigias medžiagas į vertingas. Didžiausias siekis buvo išrasti panacėją tai - vaistą galintį išgydyti visas ligas. Nors daugelis  alchemijos teorijų ir siekių nepasitvirtino ir buvo atmesti, alchemija padėjo pamatus šiuolaikinei chemijai ir kitoms mokslo šakoms.
Šiuolaikiniai vaikai visai kaip senovės alchemikai yra smalsūs, mėgsta eksperimentuoti, empiriškai patirti įvairius reiškinius.
Ar norėtumėte, kad jūsų klasė bent trumpam pavirstų į paslaptingą alchemijos labaratoriją, kurioje tarsi burtininkai bandytume išvirti stebuklingą jaunystės eliksyrą? Kviečiu į nesudėtingą, tačiau daug džiaugsmo atnešantį muilo gamybos procesą, kuriame ne tik virsime, bet ir sužinosime apie naudingas žoleles mūsų odai, maišysime natūralius kvapus ir kursime savo unikalius receptus. Pagaminę gabalėlį muilo, tinkamai supakuosime – mokysimės pateikti ir apipavidalinti savo kūrinį, kad gaminys keltų gerą įspūdį ir puikias emocijas. Nors mūsų pagamintas muilas ir netaps stebuklingu jaunystės eliksyru, bet pažadu, kad gardžiai kvepės ir švariai nuplaus odą.


Paslauga yra aukštos meninės ir kultūrinės vertės ir pasitelkiama kultūros paveldo aukštos kokybės komunikavimo formas, per Oratorystės meną. Užsiėmimų metu dalyviai sužinos apie scenos kultūros, bei suvoks esminius dalykus apie viešąjį kalbėjimą. Po užsiėmimo dalyviai  labiau suvoks į ką reikia kreipti dėmesį kalbant viešai ir kaip įveikti jaudulį. Ši paslauga stiprina kultūrinį identitetą ir sąmoningumą, kadangi dalyviai tiesiogiai įtraukiame į veiklą aiškinantis viešojo kalbėjimo principų.


Edukacinės programos „Šakočio kelias iki mūsų stalo”. Sužinosite šakočio atsiradimo istoriją, pamatysite gamybos procesą, lankysitės vieninteliame pasaulyje šakočių muziejuje. Iš ko ir kaip kepamas šakotis? Kuo skiriasi šakotis nuo „baumkūcheno“? Kokį šakotį mūsų protėviai kepė akmens amžiuje? Koks buvo mėgstamiausias legendinės kunigaikštienės Barboros Radvilaitės desertas? Atsakymus į šiuos ir daugiau klausimų sužinosite pas mus apsilankę ir paragavę atviroje židinio liepsnoje ką tik iškepto šakočio. Programos metu ne tik sužinosite šakočio atsiradimo istoriją, pamatysite visą gamybos procesą, bet ir patys jame dalyvausite ir, žinoma, ragausite. Po profesionaliai įgarsinto filmo peržiūros, programos dalyviai savo žinias apie šakotį įtvirtins atsakinėdami į edukatorės užduodamus klausimus, o teisingai atsakiusiųjų lauks staigmenos. Degustacijos metu svečiams patiekiama dar dviejų rūšių tradicinių skanėstų. Tai puiki galimybė paskanauti kitokių šakočių ir palyginti jų skonius. Edukacinės programos tikslas ugdyti tautinę savimonę ir savigarbą turinčią asmenybę, puoselėjant etnokultūrą bei išsaugant tradicijas. Ši edukacinė programa vyksta specialioje salėje, talpinančioje iki 60 mokinių. Interjeras primena uolą ir grąžina mus į akmens amžiaus laikus, nuo kurių ir prasidėjo šakočio atsiradimo istorija. Edukacija pradedama šakočio kepimu židinyje, ant atviros ugnies. Kepimo metu rodomas filmukas, pasakojama apie šakočių kilmę, jų rūšis, senuosius ir dabartinius kepimo būdus. Klausantis pasakojimo apie šakočius, dalyviai pakviečiami ragauti kelių rūšių šakočio ir vaišintis arbata. Mokiniai supažindami su pirmosiomis žiniomis apie šakotį rašytiniuose šaltiniuose, kaip senovėje buvo kepami šakočiai, kokie populiariausi kepimo būdai menami, kas dažniausiai kepdavo šakočius ir kodėl jų receptai buvo laikomi paslaptyje, kada į Lietuvą atkeliavo šakotis ir kas pirmieji jį pradėjo mūsų šalyje kepti. Dalyviai supažindami su skirtingų Pasaulio šalių šakočio analogais.


MUZIKOS PASLAPTYS (1-4 KLASEI) MUZIKOS SVETAINĖJE

Interaktyvių susitikimų ciklas MUZIKOS PASLAPTYS I – tai unikali galimybė susitikti, pabendrauti ir susipažinti su iškiliais Lietuvos muzikais, jų atliekama muzika ir instrumentais. Susitikimų metu galima ne tik muzikuoti (taigi, susipažinti su instrumentais iš arti), bet ir žiūrėti vaizdo įrašus, praturtinti susitikimus garsiausių atlikėjų garso ir vaizdo įrašais bei pačių atlikėjų – susitikimų herojų – iškiliausiais koncertais, animaciniais filmais. Itin vertinga, kad susitikimų metu, galima sužinoti apie atlikėjų vaikystę, pamatyti jų vaikystės nuotraukas bei vaizdo įrašus. Kiekvienas atlikėjas gali plačiai pristatyti ne tik savo kelią į muziką, bet ir savo instrumentą, jo sandarą, muzikavimo ypatybes ir pan. Ypatinga projekto vertė – galimybė laisvai derinti susitikimų laiką, vietą ir temas. Pedagogai drauge su moksleiviais gali pasirinkti ar akcentuoti pažintį su iškilomis asmenybėmis, ar pasinaudoti iš arti susipažinti su visais instrumentais: styginiais orkestro instrumentais (smuikas, altas, violončelė, kontrabosas), mediniais pučiamaisiais (fleita, obojus, klarnetas, fagotas), variniais pučiamaisiais (valtorna, trimitas, trombonas, tūba), mušamaisiais, liaudies instrumentais (kanklės, birbynė), fortepijonu, vargonais, klavesinu ir pan. Interaktyvių susitikimų ciklas leidžia rinktis susitikimus ir akcentuojant epochų muziką (barokas, klasicizmas, romantizmas, šiuolaikinė muzika ir pan.), ir žanrus (simfonijos, operos, kamerinė muzika ir t.t.), ir džiazą ar lengvąją pop muziką, programinę muziką vaikams ir pan.

Dainų švenčių metai; NATO ir Europos sąjungos metai


Lietuvoje barokas apima beveik 200 metų laikotarpį. Tai buvo vienintelis europinis stilius, nė kiek nepavėlavęs į Lietuvą. Barokinių bažnyčių architektūra per du šimtmečius pasiekė iki tol nematytą įvairovę ir puošnumą. Barokas – viena išskirtiniausių ir gerai žinomų kultūros šakų, aukštinantis grožį, visada primenant žmogaus trapumą, mirtį. Labiausiai žinoma frazė: „Memento mori” – prisimink, kad mirsi. Todėl stengiamasi gyvenimą žemėje papuošti. Baroko architektūrai didžiausią įtaką turėjo Renesanso kultūra. Tačiau už pastarąjį stilių Barokas yra kur kas didingesnis, ryškesnis ir prabangesnis. Jame pilna veržlumo, neužbaigtumo, spindinčios prabangos – dalykų, reprezentuojančių didikų kilmę ir turtą. Kadangi tai buvo pasipriešinimas Reformacijai, buvo norima parodyti, kokia katalikybė yra didi. Baroko stilius suklestėjo bažnytiniame mene: puošnus ir įspūdingas bažnyčių dekoras turėjo mokyti , o ir dabar moko, žavėtis, stebinti, patraukti ir įtikinti. Architektūra, skulptūra, tapyba, reali ir iliuzinė erdvė, šviesa barokinėse bažnyčiose susiliejo į neišardomą visumą.


Edukacijos metu edukacijos dalyviams demonstruojama grūdinės kultūros iš kurių gaunami miltai, duonai, pyragui, bandelėms. Kartu su dalyviais minkoma tešla bandelėms, gaminamas įdaras, formuojamos bandelės, kepamos krosnyje. Kol kepa bandelės, programos dalyviai žaidžia tradicinius lietuviškus žaidimus, piešia bandeles, dainuoja dainas. Iškeptas bandeles valgo užsigerdami žolelių arbata.


Ar kada nors girdėjote kur atsirado tapyba ant vandens ir kokie buvo pirmieji piešiniai? Ar daug laiko ir pastangų reikalauja
nupiešti tokius piešinius? Bei kaip jie gali būti perkeliami ant popieriaus? Visa tai ir dar daugiau sužinosite sudalyvavę
edukacijoje. Tapyba ant vandens - tai meninė-terapinė edukacija, kurioje patirsite visus nepakartojamus pojūčius piešiant ant vandens, atsipalaiduosite ir pasinersite į gražiausias spalvas. Tapyba ant vandens yra unikali tuo, kad nerasime nei vieno vienodo piešinio. Kiekvienas piešinys yra vienintelis ir nepakartojams, o piešti gali nuo pačio mažiausio iki vyriausio, nes tai nereikalauja jokių meninių sugebėjimų ar žinių. Edukacijos metu lavinsime pasitikėjimą savimi, dėmesio sutelkimą,
kūrybiškumą, bendravimo ir derybų įgūdžius, toleranciją vienas kitam ir dar daugelį kitų įgūdžių...


Dailės užsiėmimą veda vaikiškų knygų rašytojas – iliustratorius Dainius Šukys. Tikslas - per dailę skatinti vaikų domėjimąsi knyga, tobulinti jų meninius įgūdžius, saviraišką, ugdyti kūrybines kompetencijas, atitinkančias vaikų amžių. Edukacijos metu rašytojas skaito savo parašytą ir iliustruotą pasaką „Skaniausias vaikas“. Po to pasakoja kaip gimsta pasakų idėjos ir kokias naudoja priemones sukurti emocianalias iliustracijas. Dailininkas piešia lentoje pasakos „Skaniausias vaikas“ personažą – raganos katiną Juodulį. Demonstruoja kaip nesudėtingai, keliomis linijomis suteikti katinui vienokią ar kitokią nuotaikos išraišką, savitumą, charizmą, emociją. Vaikai gauna dailininko sukurtas ir paruoštas užduotis - popierinius raganos katino karpinius. Užduotis – pagal pasakos tekstą sudėlioti atitinkamą katino nuotaiką. Paieškoti kitų galimų išraiškų. Naudojant tas pačias detales atkurti „Skaniausio vaiko“ pasakoje Juodulio katino išgyvenimus bei emocijas. Pvz.: „ –Aštrių pipirų man nenešk. Aš jų nemėgstu, – nusipurtė nuo minties Juodulys.“ „– Skaniausias vaikas! Noriu jo paragauti! – išrietė nugarą katinas.“ „– O be virtų bulvių nieko daugiau nėra? – nukabino nosį katinas.“ „Katino pilvas urzgė ir jam buvo šalta.“ „– Su smėliu tai nevalgysiu. Dantyse girgždės, – išvydęs Jonuko plaukuose smėlį sukniaukė Juodulys.“ Užsiėmimo metu mokinukai lavina vaizduotę, kuria savarankiškai, vysto mažąją motoriką. Kiekvienas atsiskleidžia kaip individualus savo pasaulio, erdvės, personažų kūrėjas. Vaikai per pasakas, dailę pažįsta pasaulio vertybes. Kurdami pajunta kūrybos laisvę ir jos grožį. Menas ugdo juos kaip individualias asmenybes. Žadina kiekviename tūnančius sugebėjimus, skatina pasitikėti savimi ir atskleisti savo talentus. Edukacinio užsiėmimo metu autorius atsižvelgdamas į vaikų amžiaus grupę parenka užduočių sudėtingumą. Programą sudaro 45 minučių užsiėmimas.


Įsijausite į tikrus detektyvus ir seksite nusikaltėlio pėdsakais (paliktais įkalčių maišeliais su užduotimis), siekiant išsiaiškinti, kas išdrįso pavogti paties prof. Liudo Mažylio atrastą ir Pasvalio krašto muziejui padovanotą Vasario 16-osios Lietuvos Nepriklausomybės akto originalo kopiją. Detektyvinis tyrimas nuves prie 12 lankytinų objektų Pasvalio mieste, kuriuos detektyvai ne tik nuodugniai apžiūrės ieškodami įkalčių, bet ir susipažins su jų atsiradimo istorija, savybėmis bei išskirtinumu. Keliausite pagal paliktus nusikaltėlio pėdsakus – įkalčių maišelius, kurių iš viso yra 12. Įkalčių maišeliuose rasite užduotis, kurias įvykdžius sužinosite kitus maršruto objektus. Užduotys yra įvairaus pobūdžio ir sudėtingumo.


Kelionė į save su pasaulio muzikos garsais

Senovės žmonės jautė, jog garsai ir muzika magiškai sujungia aukštybių ir požemių galias, suvienija protą ir kūną bei sutelkia dėmesį į esamos būklės priežastį. Garso banga padėdavo sukaupti valią ir greičiau susigrąžinti fizines, psichologines, dvasines jėgas, nuraminti protą ir atgauti dvasinę pusiausvyrą. Šiais laikais garsas ir muzika taip pat naudojami gydyti įvairiausias psichologines, dvasines ar fizines ligas, o jų teigiamas poveikis pagrįstas ir mokslu.
Pagrindinis užsiėmimo tikslas - padėti visapusiškai atsipalaiduoti, nuraminti protą ir mintis, eiti doros keliu bei suvokti save, savo pojūčius bei laimės priežastis, kurios dažnu atveju slypi paprastuose, elementariuose dalykuose arba mumyse. Tai padės ugdyti sąmoningą, teisingomis, pozityviomis vertybėmis bei norais grįstą jauną, augančią kartą.


Tatuiruočių dirbtuvės - Baltų genčių simboliai

Ar norėtumėte sužinoti, kaip senovės lietuviai suvokė pasaulį ir kaip jų simboliai gali įkvėpti jūsų kūrybiškumą? Kviečiame jus į unikalią edukaciją „Tatuiruočių dirbtuvės – Baltų genčių simboliai“!

Ši edukacija skirta 5-10 klasių mokiniams, kur jie sužinos apie senovės lietuvių mitologiją, kosmogoniją ir simboliką. Per interaktyvias paskaitas, grupines diskusijas ir kūrybinius užsiėmimus mokiniai išmoks kurti ir interpretuoti senovės simbolius. Kulminacijoje – specialūs laikini tatuiruočių dažai, kuriais mokiniai galės piešti ant savo kūno sukurtus simbolius!

Tai ne tik puiki proga lavinti kūrybiškumą ir kritinį mąstymą, bet ir unikali patirtis, padedanti geriau suprasti mūsų kultūrinį paveldą. Prisijunkite ir atraskite senovės lietuvių pasaulio magiją!


Mazgų rišimas macrame technika yra visiškai nesudėtingas, bet kartu ir įtraukus, užsiėmimas, kurį gali įvaldyti kiekvienas. Pinikai- iš mazgų rankomis pinti geometrinio rašto tekstilės gaminiai. Lietuvoje XIX–XX a. pirmoje pusėje nesudėtingais pinikų raštais puoštos kepurėlės, rankšluosčiai, nuometai, lovatiesės, paklodės, pinti krepšeliai, diržai, tinklai. Šiuo metu tiek Lietuvoje, tiek pasaulyje ši technika išgyvena renesansą dėl savo paprastumo, plačių išraiškos galimybių.
Užsiėmimo dalyvius pakviesime į pažintį su macrame pynimo technika, supažindinsime su unikalios pinikų (macrame) technikos atsiradimo istorija, vizualiai pademonstruosime šios technikos panaudojimą senovės lietuvių tekstilės gaminiuose, buityje. Prieš dirbtuves numatoma 10 min. pertrauka. Kūrybinių dirbtuvių metu moksleiviai išmoks surišti plokščiąjį, kilpinį ir jūrinį mazgus, kiekvienas nusipins po nedidelį gaminį – apyrankę, dekoruos ją mediniais karoliukais. Bus naudojamos tik natūralios medžiagos (medvilnės, lino,  kanapines virvutės) bei mediniai karoliukai papuošimui. Kartu su mokiniais padiskutuosime ir ekologijos bei tvarumo temomis. Edukacijos metu įgytos žinios ir įgūdžiai moksleiviams taps dar viena naudinga laisvalaikio veikla, galbūt net startu būsimam verslui. Įgytos žinios pravers žygyje, statant palapinę, rišiant kabliuką prie valo, suteikiant pirmąją pagalbą nukentėjusiam.


Kumštis prieš pirštą: sambūrio anatomija

Ar sutinki, kad kompanijoje smagiau? Tačiau ar susimąstei, kad būti tarp panašių į save – esminė žmogaus egzistavimo sąlyga? Kartu mes dalinamės patirtimi, siekiame tikslų, išbandome idėjas, mėgaujamės emociniu kontaktu, įgyjame daugiau drąsos ir galių. Tautos žadintojas Jonas Šliūpas šiandien mus patikintų, kad ir Lietuvos valstybė gimė dėl to, kad susitelkėme ir veikėme išvien. Jis, vienas pirmųjų lietuviškų visuomeninių organizacijų steigėjų, vadovavosi nuostata, kad susibūrę tampame lyg kumštis. Bet galbūt kumštis negali to, ką gali pirštas? Išbandykime kartu!

Edukacinis užsiėmimas leis jo dalyviams patirti net keletą eksperimentų. Pirmasis kvies susimąstyti, kaip jaučiasi į kone beviltišką situaciją pakliuvęs žmogus, kuris, norėdamas įveikti jam kilusias kliūtis, yra priverstas be išlygų pasitikėti  bičiulių pagalba. Antrasis kvies sužaisti simuliacinį sambūrio kūrimo žaidimą, kurio kulminacija taps kūrybiškas gimusios draugijos pristatymas. Tuo tarpu refleksijos metu sužinosite apie  neišvengiamai jus ištikusį paradoksą, priversiantį kitu žvilgsniu pamatyti kasdienį bendravimą.

Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Vilkaviškio rajono Suvalkijos (Sūduvos) kultūros centras-muziejus

Programos tikslas praplėsti akiratį apie muziejinių vertybių nykimo ir išsaugojimo subtilybės. Dalyviai susipažįsta su restauratoriaus profesija jo darbo subtilybėmis ir svarba kultūros vertybių išsaugojimui. Vaizdinės medžiagos, restauravimo pavydžių pagalba dalyviai supažįsta su restauravimo procesu, naudojamomis priemonėmis, darbo įrankiais. Naudojant restauravimo pavyzdžius dalyviai įvertina paveikslų ant medžio lentos ir drobės restauravimo skirtumus. Naudojant mikroskopą dalyviai gebės palyginti skirtingų audinių ir siūlų struktūrą. Edukacinės programos metu patys trumpam gali pabūti restauratoriais – išmoksta pasigaminti klijus, gruntą, atkuri trūkstamus piešinio fragmentus. Dalyviai turi galimybę pamatyti restauruojamus muziejaus eksponatus. Edukacinio užsiėmimo metu plečiamas dalyvių kultūrinis akiratis, skatinamas kūrybiškumas, ugdomi komunikaciniai gebėjimai.


Apie žmones ir paukščius (Nuotolinė paslauga)

Ši virtuali edukacija skirta tiems, kuriuos vis dar kamuoja klausimas, kas atsirado pirmiau – paukštis ar kiaušinis, ir kaip šis faktas susiję su žmonių pasaulio sukūrimu. Programos metu taip pat išsiaiškinsime, kodėl mūsų protėviams paukščiai buvo svarbūs, kokias žinias jie parnešdavo iš dausų, ką pranašaudavo jų giesmės ir elgsena. Naudodamiesi lietuvių tautosaka pabandysime išsiaiškinti, ar mes ir paukščiai esame panašūs. Susitikimo pabaigoje aptarsime, ką naujo sužinojome, kokie klausimai kilo, bei atliksime smagią užduotį.


Kur pažvelgsi - vien bokštai! Ar kada susimąstėte, kodėl Vilniuje tiek daug bažnyčių? Senojo Vilniaus gyvenimas neatsiejamas nuo vienuoliškos kultūros. Kiekvienas vienuolynas turėjo savo bažnyčią. Vienuolynuose žmonės rasdavo prieglobstį nuo negandų, vienuoliai perrašinėdavo knygas, mokydavo, patardavo dvasiniais klausimais. Iš vienuolynų po miestą plito mokslo atradimai, kulinariniai receptai ir medicinos žinios. Pasikalbję apie istoriją praktinėje dalyje kursime iššokančius atvirukus su vienuolynų ir bažnyčių paveikslėliais ir turėsime savąjį senojo Vilniaus albumą.


Kultūrinė edukacinė programa – ekskursija „Vilniaus ABC“

ABC – taip vadinasi pirmosios abėcėlės raidės, tos abėcėlės, kurią net ir pirmokas puikiai žino. Įsivaizduokime, jog mūsų miesto istorija – tai visa abėcėlė nuo raidės A iki raidės Z. Labai ilga, turtinga ir paslaptinga istorija, nes mūsų senajam Vilniui jau 700 metų. Ši edukacinė programa, tik pirmoji pažintis su Lietuvos sostine, todėl skirta pažinti tris pirmąsias raideles – ABC. Edukacinės programos tikslas: A – supažindinti su Šventaragio slėniu, seniausių jo gyventojų kasdienybe, papročiais ir tikėjimu. B – valstybės kūrimosi pradžia, jos sostinės Vilniaus gimimu – istorija ir legendomis. C – pristatyti mokiniams valdovus ir jų nuveiktus darbus, kurių dėka Vilnius tapo Lietuvos sostine, klestinčiu miestu, amatų, kultūros ir mokslo židiniu. Ekskursijos metu naudojama vizualinė medžiaga (senos nuotraukos, piešiniai, žemėlapiai), mokiniai įtraukiami į edukacinius, komandinius ir teminius žaidimus padedančius suprasti istorinį pasakojimą, tyrinėti, ieškoti pasislėpusių architektūros detalių, sujunti istorijos faktus ir kultūros ženklus į vieną visumą, skatinant vertinti ir saugoti kultūros ir architektūros paveldą. Siekiama žadinti mokinių domėjimąsi praeities reliktais ir archeologiniais radiniais, Vilniaus praeitimi ir dabartimi.


Dirbtuvių tikslas - kūrybiško mąstymo ugdymas pasitelkiant kino scenarijaus kūrimo praktiką. Dramaturgė, edukologė, meno terapeutė Marija Judzentavičiūtė dirbtuvėse jungia skirtingas disciplinas: dramą, kiną, terapiją. Mokiniai unikaliais dramos terapijos metodais gilinasi į kino scenarijaus kūrimo subtilybes, skirtingas kino scenarijaus teorijas išbando praktiškai. Įdomios, dinamiškos ir aktyvios užduotys ugdo mokinių emocinį raštingumą, padeda giliau pažinti save ir kitus, lavina kūrybišką mąstymą, kuris skatina kelti naujas idėjas, mąstyti originaliai, spontaniškai, lengviau rasti įvairių problemų sprendimo būdus.  Dirbtuvėse ne tik patiriama daug teigiamų emocijų, bet ir atsiveria galimybė naujai pažinti bendraklasius ir kurti atvirus, draugiškus santykius.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Atrask savo kūrybiškumo liepsną su edukacine programa: „Ką pasakoja Radvilų erelis?!
Ar kada nors norėjote pasinerti į magišką keramikos pasaulį ir sukurti savo unikalius molio šedevrus? Jei taip, ši programa skirta būtent jums!
Kas Jūsų laukia?
🗿 Istorijos lobynai - Susipažinkite su koklių atsiradimo istorija ir sužinokite, kaip jie buvo naudojami per amžius. Įkvėpkite iš praeities ir kurkite ateitį!
🎨 Kūrybinės dirbtuvės - Išmokite įvairių keramikos technikų: nuo molio paruošimo iki glazūravimo ir degimo. Eksperimentuokite su spalvomis, tekstūromis ir formomis.
💡 Individualūs projektai - Įgyvendinkite savo kūrybines idėjas, kurdami unikalius koklius. Kiekviena plokštelė - jūsų meninė interpretacija!
🤝 Komandinis darbas - Bendradarbiaukite su kitais kūrėjais, dalinkitės idėjomis ir kurkite kartu. Mūsų kūrybinė bendruomenė laukia jūsų!
🌟 Baigiamoji paroda - Pristatykite savo kūrinius ir pasidalinkite savo pasiekimais. Jūsų kūryba nusipelno būti pamatyta!

Kodėl verta prisijungti?
    1. Unikali patirtis - Atraskite ir išmokite senovės keramikos paslapčių, pritaikykite jas modernioje kūryboje.
    2. Profesionalūs mokytojai - Mokykitės iš patyrusių mokytojų, kurie padės atskleisti jūsų kūrybinį potencialą.
    3. Draugiška aplinka - Mūsų mokykloje vyrauja draugiška ir kūrybiškumą skatinanti atmosfera, kurioje kiekvienas gali jaustis laisvai.
    4. Kūrybinės galimybės - Programa skirta tiek pradedantiesiems, tiek patyrusiems. Visi laukiami!
Nepraleiskite progos įgyvendinti savo kūrybines svajones!


Nepamirštama kelionė į savo vidinio pasaulio gelmes su edukacija „Asmeninė jėgos mandala“. Atsikratykite abejonių ir atraskite savyje vidinę jėgą ir kūrybinį potencialą, kuris slypi kiekviename iš mūsų!

Edukacijos metu sukursite unikalią žodžių mandalą, atspindinčią jūsų individualumą, stipriąsias puses, troškimus ir svajones. Tai tarsi žemėlapis, vedantis į vidinę harmoniją ir gilesnį savęs pažinimą bei išsireiškimą.
•	Nerkite į nepamirštamą kūrybinį nuotykį: Pasinersite į žodžių magiją ir sukursite savo unikalią mandalą, atspindinčią jūsų vidinį pasaulį.
•	Pažinkite save iš naujo: Atlikdami įvairias kūrybines užduotis, atrasite paslėptus talentus, sustiprinsite pasitikėjimą savimi ir išlaisvinsite savo vaizduotę.
•	Sukurkite savo sėkmės planą: Naudodami „Mano sėkmės knygos“ klausimus, prisiminkite savo norus, suformuluosite aiškius tikslus ir atraskite motyvacijos juos įgyvendinti.
•	Pagauk įkvėpimą ir naujas idėjas: Atverkite savo protą kūrybiniam srautui ir atraskite netikėtų įžvalgų problemų sprendimui.
•	Išsineškite su savimi unikalią žodžių mandalą: Sukursite savo „Asmeninę jėgos mandalą“, kuri taps jūsų stiprybės ir įkvėpimo šaltiniu.

Atsiverkite kūrybiškumo srautui ir atraskite savyje neišsenkančias jėgas su edukacija „Asmeninė jėgos mandala“! Pradėkite savo kelionę į savęs pažinimą ir kūrybinį išsipildymą!

Susisiekite su mumis ir sužinokite daugiau!
Nepraleiskite progos atrasti savyje kūrybinį potencialą ir sukurkite savo unikalią žodžių mandalą!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Tradiciniai Rytų Azijos muzikos instrumentai: pipa, erhu, koto, piri, buk ir gausybė kitų!

Turbūt pianinas, smuikas ar gitara mums jau puikiai pažįstami, tiesa? O ar teko girdėti pipa, erhu, koto, piri, buk pavadinimus? Po šiais mįslingais žodžiais slepiasi šimtmečius skaičiuojantys tradiciniai Japonijos, Kinijos ir Korėjos muzikos instrumentai. Tad kviečiame 1-6 klasių moksleivius leistis į pažintinę-patyriminę edukaciją, kurios metu susipažinsime, išgirsime ir išbandysime šiuos mūsų ausiai ir akiai neįprastus styginius, pučiamuosius ir perkusinius muzikos instrumentus. O dirbtuvėlių metu jūs patys tapsite muzikos instrumento kūrėjais – gaminsite tradicinį rytietišką vaikišką būgnelį!


Jei manote, kad viktorinos skirtos tik moksliukams, mes įrodysime, jog tai – netiesa. Mokiniai sudalyvaus trumpoje ekskursijoje „Kauno pilies istorijos mozaika“ ir sužinos daug įdomių faktų apie pilies praeitį, o vėliau surems kardus komandinėje viktorinoje, kurioje galės pasitikrinti įgytas istorines žinias. Interaktyvi viktorina sukurta TV žaidimo „Lietuvos tūkstantmečio vaikai“ principu, tik apimanti siauresnę istorijos mokslo sritį – būtent tik tai, kas siejama su Kauno pilies istorija. Dalyviai išklauso edukatoriaus pasakojimo ir įgytas žinias turi pritaikyti rasdami teisingus atsakymus į pateikiamus klausimus. Edukatorius turi patirties vesti užsiėmimus ir ekskursijas asmenims su protine negalia, asmenims turintiems autizmo spektro sutrikimų. Turime galimybę į šią ekskursiją pritaikyti asmenims su protine negalia - jos metu pateikiama mažiau informacijos, vartojamas paprastesnis žodynas. Užsakant užsiėmimą asmenų su specialiaisiais poreikiais grupei, prašome apie grupės specifiką informuoti iš anksto. Svarbu: paslaugos teikimo vieta nepritaikyta asmenims su judėjimo negalia.


Edukacinis užsiėmimas Telefonijos istorija. Laiko mašiną atsukus...

Šiais laikais negalime įsivaizduoti gyvenimo be telefono. Jis yra universali bendravimo, informacijos gavimo, perdavimo, taip pat komunikacijos priemonė. Telefono raidos istorija nėra ilga, tačiau pasižymi ypatingu progresyvumu. Dabartinė karta praktiškai negali įsivaizduoti laikų, kai nebuvo mobiliųjų telefonų. Edukacijos metu mokinius supažindinsime su seniausių laikų lietuvių ir kitų šalių skubių pranešimų perdavimo sistemomis, įdomia telefonijos istorija, žymesniais jos kūrėjais, telefonų kaitos evoliucija, veikimo principu bei galimybių aspektu. Mokiniai galės apžiūrėti ir rankomis paliesti jiems pateiktą gausią laidinių ir mob. telefonų kolekciją (įvertinti jų dydį, svorį, dizainą, veikimą), išbandyti robotuko veikimą, naudojant du planšetinius kompiuterius. Su vaikais aptarsime mokomųjų filmų fragmentus „Telefonijos istorija“, „Ar išnyko laidiniai telefonai?“, „Gyvenk realybėje, o ne telefone“, kursime ateities telefono viziją. Pažintinių ir praktinių veiklų metu dalyviams pateiksime įdomias, jų amžių bei gebėjimus atitinkančias interaktyvias kritinio mąstymo užduotis ir klausimus. Persiųsti garso signalus žmonės bandė įvairiais būdais. Pirmasis telefonas, sukurtas prieš daugelį šimtmečių, gali būti laikomas „Virvės telefonu“. Edukacijos metu pasigaminsime ir išbandysime šį telefoną sujungę virvę su 2 tuščiomis skardinėmis, taip gaudami inkų naudotą telefono pirmtako pavyzdį. Edukacija adaptuota ir specialiųjų poreikių turintiems mokiniams.


Muzikiniai poezijos skaitymai "Vakaras V"

Viešoji įstaiga "MOKYKLŲ TOBULINIMO CENTRAS"

„Teatras P” drauge su literatūros pažinimo programa „Vaikų žemė” pristato muzikinį interaktyvų poezijos skaitymą vaikams. Profesionalūs aktoriai Balys Ivanauskas ir Artūras Dubaka, pasitelkdami lietuvių poetų ir rašytojų Sigito Gedos, Mariaus Marcinkevičiaus, Daivos Čepauskaitės bei Vainiaus Bako poeziją, ją žaismingai verčia dainomis, praturtindami interaktyviais intarpais ir savo asmeninėmis istorijomis. „Vakaro V” metu aktoriai ieško poezijos ne vien knygose, bet ir butuose, kiemuose, ežeruose, miškuose ar net gyvulių tvartuose, o pasirodymo metu betarpiškai bendrauja su vaikais ir kalba individualumo, draugystės, nuotykių, meilės ir mirties temomis. „Teatro P” misija – pateikti poeziją taip, kad net ir jos neskaitantys ją pamėgtų, todėl pasirodyme laukiami ne tik poezijos mylėtojai, bet ir nemylėtojai! Kūrėjai: Balys Ivanauskas ir Artūras Dubaka Pasirodymo trukmė: 45 min. Dalyvių amžius: 6 – 10 m.


Projektu "Kosminis nuotykis" sukūrėme vaikams neužmirštamą, įspūdingą mokslinę - meninę šventę!
Žemė tik viena iš aštuonių Saulės sistemos planetų. O ką vaikai žino apie kitas?
Šiame pažintiniame, interaktyviame, edukaciniame projekte vaikai gali pasijusti astronautais!
Mokyklos salė virs mirksinčių šviesų, besisukančių lazerių spindulių, kosminių garsų pripildyta erdve.
 Dalyviai rengsis mūsų sukurtais astronautų kostiumais, žiūrėdami specialiai projektui sukurtą filmą skries pro Saulės sistemos planetas, patirs įvairių nuotykių ir netikėtumų. Tai bus kelionė  ne tik kosmosu, bet ir laiku.
Grįžusius į Žemę juos pasitiks įspūdingas kosminis herojus - net 210 cm. aukščio robotas Apollo 11. Jis turės vaikams dovanų! Kiekvienas renginio dalyvis gaus po kosminio dizaino kortelę, kurią galės panaudoti kaip knygos skirtuką. Robotas susipažins su vaikais, papasakos jiems apie kosmoso istoriją, astronomiją, etnokosmologiją. Kosminis herojus atkreips vaikų dėmesį į ekologijos bei sveikos gyvensenos svarbą. Taip pat jis užduos daug įdomių klausimų bei mielai pats į juos atsakys.
Renginio metu bus sudaroma galimybė vaikams fotografuotis, pasidaryti įsimintinų asmenukių dėvint astronautų kostiumus ir pozuojant su robotu Apollo 11.
Edukacijos pabaigoje vaikų lauks kosminė viktorina su apdovanojimais - specialiai projektui sukurtomis kosminėmis taurėmis!
Renginio edukatorius (turintis 4 -erių metų patirtį vedant edukacijas) - žinomas aktorius, buvęs profesionalus krepšininkas Paulius Skomantas
https://www.facebook.com/paulius.skomantas/about
Jam padeda patirties edukacijose turinčios asistentės.


Atrask ir pažink Lietuvos saugomas teritorijas

Valstybinė saugomų teritorijų tarnyba prie Aplinkos ministerijos

Ekskursija vyksta modernioje interaktyvioje Nacionalinio lankytojų centro ekspozicijoje. Tai tarsi simboliniai vartai į Lietuvos nacionalinius ir regioninius parkus, draustinius ir rezervatus.
Drauge keliausime gamtos ratu, sužinosime, kiek Lietuvoje yra saugomų teritorijų, kam jos įsteigtos ir kokia jų išskirtinė vertė. Gilinsimės į draustinių svarbą siekiant išsaugoti specifines gyvūnų ir augalų rūšis bei buveines. Susipažinsime su kultūros paveldu.
Išmoksime skirti paukščių balsus, pažinti sparnuočiu. Sužinosime, kas didžiausią savo gyvenimo dalį pramiega? Koks augaliukas užkandžiauja vabzdžiais? Kokiame ežere galima rasti gintaro? Stalas-klaustukas „atsakys“ į iškylančius klausimus, o liečiami ekranai pateiks informaciją apie lankytinus objektus saugomose teritorijose.


Ši edukacinė programa skirta vyresniųjų klasių moksleiviams. Užsiėmimo dalyviai ne tik sužinos daugiau apie įvairias meno kryptis, bet ir turės galimybę patys jas praktiškai išbandyti. Programos metu glaustai ir suprantamai aptariamos skirtingos šiuolaikinio meno kryptys: popartas, performansas, neoekspresionizmas, konceptualusis menas, minimalizmas, fotorealizmas ir postmodernizmas. Pasitelkdami užsiėmimo metu demonstruojamas skaidres, iliustruosime įvairiausius kūrinių pavyzdžius. Dalyviai, naudodami įvairias priemones ir technikas, galės sukurti savo meno kūrinį, kuriam įkvėps viena iš aptartų meno krypčių, o vėliau sugalvoti jam pavadinimą. Taip pat kviesime visus prisijungti prie bendros diskusijos, kurios metu aptarsime meno pasaulyje nutikusias kurioziškas situacijas, pavyzdžiui, kai Dortmundo muziejaus valytoja, manydama, kad atlieka savo darbą, nušveitė menininko M. Kippenbergerio instaliaciją. Tyrinėsime M. Cattelan kūrinį – lipnia juostele prie sienos pritvirtintą bananą, be to, aptarsime ir daugybę kitų su šiuolaikiniu menu susijusių nesusipratimų. Taip pat nepamiršime šiuolaikinių lietuvių menininkų kūrinių, gilinsimės į jų estetinę koncepciją ir tebegyvuojantį socialinį poveikį. Šia edukacine programa skatinamas jaunimo noras domėtis šiuolaikiniu menu, siekiama praplėsti meninio suvokimo ribas ir supažindinti su kūrybos procesu. Praktiniais užsiėmimais ir diskusijomis lavinamas estetikos pojūtis ir ugdomas kritinis mąstymas.


Edukacinę programą "Svečiuose pas bitininką" sudaro keturios dalys: 1 dalis. Žinia iš avilio. Mokiniai pasitinkami, supažindinami su sodybos šeimininkais ir bityno įkūrimo istorija. Naudojant interaktyvius metodus, pasitelkiant garso bei vaizdo perteikimo priemones pažvelgiama į avilio vidų ir bičių gyvenimą iš arčiau. 2 dalis. Praktika. Supažindinama su žvakdirbyste. Kiekvienas edukacijos dalyvis pasigamina vaško žvakę. Mokiniai turi galimybę apsirengti bitininko aprangą ir kartu su bityno pagrindiniu bitininku iš arčiau susipažinti su bičių šeima. Jei grupėje yra privengiančių eiti prie avilio visada gali į avilio vidų pažvelgti pro stiklinio avilio langą. Pageidaujantys gali apsilankyti apiterapiniame namelyje, kuriame išgirs bičių avilio garsus ir užuos avilio kvapą. 3 dalis. Medkopis. Bitininkavimas neatsiejamas nuo saldaus rezultato. Visi mokiniai dalyvauja medaus sukime. 4 dalis. Degustacija, refleksija. Vaišinami pienu, batonu ir pačių išsuktu medumi. Kartu su mokytojais prisimena ką naujo sužinojo, kas buvo įdomu ir pravers ateityje. Neaktyviuoju sezono metu vietoj ėjimo prie avilio vyksta produktų degustacija.


Uždaroji akcinė bendrovė "Gintaro galerija"

Užsiėmimas susideda iš dviejų dalių: teorinėje dalyje mokiniai gali pamatyti originaliai ir meniškai pateiktą Baltijos gintaro susidarymo istoriją: nuo pušies riedančius gintaro lašus, keliaujančius po stiklinėmis grindimis, didžiulius gyvius, kažkada vaikščiojusius gintarmedžių giriose, natūralius gintaro gabalus, lietuvių gintaro žvejų sugaudytus neramioje Baltijos jūroje, gintaro spalvų ir formų įvairovę.
Inkliuzų galerijoje galima tarsi pro laivo iliuminatorius pažvelgti į prieš 50 mln. metų egzistavusį pasaulį ir išvysti tuomet gyvavusią florą ir fauną, saugiai užsikonservavusią gintaruose. Ypatingas eksponatas – driežiukas gintare, kokių pasaulyje rasite vos keletą.
Praktinėje dalyje pristatomi archajiški gintaro apdorojimo įrankiai. Lankytojai patys pasigamina gintarinį amuletą, kuris, pasak mūsų protėvių, ne tik puošia, bet ir saugo.
Sužino gintaro tikrumo testus, padedančius atskirti tikrą gintarą nuo padirbto.


Ši programa - tai kupina emocijų kelionė laiko mašina į XIIIa. Programos tikslas – gyvai, pristatyti XIII a. istorijos laikotarpį, kuomet Lietuva formavosi kaip valstybė. Šios programos metu vaikai istoriją išgyvens patys, per aktyvų dalyvavimą: • susipažins su XIII a. gyventojų drabužiais – iš kokių medžiagų buvo siuvami drabužiai, kokie aksesuarai ir kokiu tikslu buvo naudojami, kokiais papuošalais puoštasi ir pan. Kiekvienas programos dalyvis apsirengs senoviniu drabužiu, kelis dalyvius patys vaikai aprengs pilnu XIII a. vyro ir moters kostiumu. Sužinos kokias pareigas ir teises turėjo to meto vyrai ir moterys. • Praktinių užduočių pagalba vaizdžiai susipažins su to meto kario kasdienybe: pajausti tikro kalavijo svorį, išbandyti skydų sienos jėgą, pasimatuoti kario šarvus, šalmą, skydą ir kitus ginklus. Programa užbaigiama teatralizuotu pasakojimu apie Karaliaus Mindaugo nuopelnus suvienijant įvairias baltų žemes ir pradedant Lietuvos kaip stiprios ir galingos valstybės istoriją. Atvykę į Jūsų mokyklą, sukursime autentišką, gausią rekonstruotų, pagal tikrus archeologinius radinius eksponatų aplinką, leidžiančią mokiniams lengvai įsijausti į to meto gyvenimą. Visi programoje naudojami eksponatai (skydai, ginklai, šarvai rūbai) yra naudojami, juos galima liesti, matuotis, įvertinti jų struktūrą, svorį ir kt. Šios programos pagalba siekiame vizualizuoti mokykloje gautas teorines žinias apie Karaliaus Mindaugo laikus, praplėsti mokinių akiratį, leisti susidaryti platesnį to laikotarpio vaizdą, Suteikti kuo daugiau teigiamų emocijų ir pažinimo džiaugsmo prisiliečiant prie to meto ginklų, senovinių rūbų rekonstrukcijų, papuošalų bei skatinti pasididžiavimą ir pagarbą savo protėvių kraštui, istorijai, kultūrai. SVARBU: Ši edukacija organizuojama, kai tai pačiai dienai rezervuojamos 4 - 5 tos pačios mokyklos dalyvių grupės (grupės dydis 15–30 mokinių).


Spektaklis vyresniųjų klasių moksleiviams "Prabangos" (pagal J.Savickio noveles)

Interaktyvus spektaklis paruoštas pagal Jurgio Savickio noveles ("Palikimas", "Ponia Janina Sudocholskienė", "Prabangos") iš antrojo rašytojo apsakymų rinkinio „Ties aukštu sostu“ (1928). "Jurgio Savickio kūryba inteligentiška, vientisa ir stilinga. Stebėti pasauliui ir gyvenimui autorius pasikėlė nuo žemės ,,ties aukštu sostu ” (V.Mykolaitis- Putinas 1928 m.). Jurgis Savickis yra kone vienintelis europietiško tipo rašytojas lietuvių literatūroje. Tai labai intensyvaus, glausto stiliaus menininkas, reformatorius, į perdėm rimtą lietuvių literatūrą vienas pirmųjų įvedęs ironiją, humorą,parodiją, leidęs sau pažaisti įprastais lietuvių literatūros stiliaus, tematikos ir pasaulėžiūros dalykais bei savo skaitytojų lūkesčiais. J. Savickis – neabejotinai „kitoks“ lietuvių literatūroje. Kitoks, nei iki tol lietuvių novelėse vaizduotas, yra ir jo kūrybos žmogus. Šis kūrėjas išsiskyrė antitradiciškumu: vietoje charakterių – simbolinės figūros, nematomo režisieriaus paverstos marionetėmis, vietoje aiškumo – galvosūkį menantys antrieji pasakojimo planai, kuriuos iššifruoti padeda tik išankstinis autoriaus pažiūrų ir būdo pažinimas. Gyvenimą jis vaizduoja kaip teatrą, kuriame žmogus atlieka tam tikrą vaidmenį


Alytaus Jurgio Kunčino viešoji biblioteka

Įsivaizduok, kad vienai dienai tampi bite ir gyveni avilyje. Kaip tai atrodytų?
Edukacijos metu sužinosi daugybę įdomių faktų apie bites ir bitininkystę, kokią svarbią vietą lietuvių kultūroje bei tautosakoje užima bitelės ir iš jų pagaminto vaško liejamos žvakės, gyvai pamatysi ir apžiūrėsi bitininkystei skirtus reikmenis, kursi Bičiulystės taisykles ir savo Drevininko ženklą.
Edukacijoje gausu patyriminio pažinimo - užuosi, paliesi natūralų bičių vašką, o kūrybinėse dirbtuvėse pasigaminsi žvakę arba vaško bitę!


Dalyviai išmoks dažyti druską ir susikurs žvakidę.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


„Stebuklingoji fleita: nuo Antikos iki roko“

Tikslas - ugdyti estetinį grožio suvokimą ir gilinti kultūrinį pažinimą, pasitelkus klasikinės, džiazo, roko muzikos ir senovės kultūrų mitų ir legendų pasaulį. Uždaviniai: 1) Papasakoti fleitos instrumento atsiradimo istoriją. 2) Pristatyti žymiausias su fleitos instrumentu susijusias legendas ir mitus. 3) Atlikti garsiausių kompozitorių pagal legendas ir mitus sukurtų muzikos šedevrų ištraukas. 4) Pademonstruoti išraiškingą fleitos grojimo techniką džiazo ir roko muzikos stiliuose. Taip pat bus pasakojama ir iliustruojama, kuom yra panašios senojo baroko ir šiuolaikinio džazo improvizacijos. 2) Pasakojama Atskleisti sąsajas tarp skirtingų meno disciplinų ir kultūrų. "Stebuklingoji fleita: nuo Antikos iki roko" - tai edukacinis renginys, kurio metu bus: 1) Pasakojama apie seniausią pasaulyje instrumentą - fleitą, pirmuosius radinius (akmens amžius), demonstruojamas įvairialypis fleitos garsas. 2) Pasakojama mitas-legenda apie graikų dievybę Paną ir jo meilę merginai vardu Syrinx, iliustruojamas C. Debussy kūriniu "Syrinx" (Pano fleitai). 3) Pasakojama apie graikų ir indų(pvz., Krišna ir kt.) dievybes, kodėl jie vaizduojami grojantys fleita ir ką tai reiškia. Iliustruojama liaudies dainų motyvais, kompozitorių kūriniais. 4) Pasakojama ir iliustruojama legenda-mitas "Orfėjas ir Euridikė".  5) Pasakojama žmonių sukurtos "legendos" apie XVIII a. kompozitorius W. A. Mozartą ir A. Salierį. Pasakojama, ką mums W. A. Mozartas norėjo pasakyti, savo opera "Užburtoji fleita" pasitelkdamas pasakos siužetą? 6) Pasakojami lietuviški mitai ir legendos, iliustruojami improvizacija fleitai lietuvių liaudies dainų temomis.7) Pasakojama apie roko ir džiazo grupes, grojami jų kūriniai.  Naudojamos priemonės: gyvas žodinis pasakojimas, klasikinė ir altinė fleitos. Edukacinį renginį ves, legendas ir mitus pasakos bei fleita gros profesionalus fleitininkas Andrius Radziukynas.


Lietuvos laukiniai gyvūnai (išvažiuojamoji edukacija)

Išvažiuojamoji edukacinė programa „Lietuvos laukiniai gyvūnai“ kviečia į kelionę, kurios metu pažinsite patiklius ir draugiškus, plėšrius ir pavojingus, unikalius Lietuvos krašto gyvūnus. Kaip ir kituose pasaulio kraštuose, taip ir Lietuvoje, vienos rūšys yra paplitusios labiau, kitos sutinkamos rečiau, ar visai retai. Edukacijos metu galėsite „pavartyti“ Lietuvos Raudonosios knygos puslapius, atrasti ir pažinti rūšis, kurios be globos, apsaugos ir žmogaus pagalbos gali išnykti. Sužinosite apie nedraugiškas – invazinės rūšis Lietuvoje. Tyrinėsite, analizuosite ir diskutuosite apie grėsmes ir pavojus kylančius, labiausiai pažeidžiamiems, mūsų krašto gyvūnams.


Ekskursija/žygis Vilnelės krantais: upės kaimynų istorijos!

Vilnios upės kaimynystė tikrai ypatinga – nuo Užupio meno kūrinių iki Raudonosios knygos paukščių! Ilgiausias sostinės balkonas ir seniausias ąžuolas taip pat čia. Ir ne tik… Kviečiame vaikus leistis į nuotykių žygį ir pažinti unikalias Vilniaus istorijas, tekančias kartu su upe! Ekskursijos metu vaikai įtraukiami į komandines užduotis, žaidimus, naudojamos įvairios priemonės, suteikiančios moksleiviams papildomų patirčių.

Žygio metu nukeliaujama apie 1,5 km miesto ir gamtos takais, būtina patogi avalynė.


Tikslas: Sukurti skirtuką iš džiovintų augalų.
Uždaviniai: 1. Supažinti su plokščiosios floristikos viena iš rūšių - skirtuku. 2.  Susipažinti su augalų skirtų plokštiems darbams džiovinimo ypatumais. 3. Išmokti sukomponuoti augalus.
Edukacijos metu aptariama skirtukų paskirtis, jų įvairovė. Papasakojama, kad skirtukai iš augalų priskiriami plokščiosios floristikos rūšiai. Aptariama, kaip geriausiai džiovinti augalus, skirtingiems darbams. Pasiaiškinama, kas yra floristas, koks jo darbo pobūdis. Išsiaiškinus darbo etapus, atkreipus dėmesį į darbo ypatumus, mokiniai kuria savo kompoziciją iš duotų medžiagų.  Skirtukai įlaminuojami. Mokymų metu mokiniai pasidarys kelis skirtukus, kuriuos pasiliks sau.
Baigus kurti aptariamas gautas rezultatas, kaip ir kas pavyko, ko tikėjosi, aptariamas darbų savitumas ir individualumas.


Edukacinis užsiėmimas "Medinis-burinis" 1-8 kl.

Kviečiame susipažinti su turtinga Kuršių marių regiono istorija ir tradiciniais mediniais buriniais laivais. Šio edukacinio užsiėmimo metu sužinosite, kaip statomi mediniai laivai ir kokios istorijos slypi už jų burių. Pamatysite ir išgirsite įdomius pasakojimus apie laivų statybą ir laivų įvairovę. Pasinerkite į Lietuvos jūrinę ir vidaus vandenų istoriją bei laivadirbystės amato tradicijas, vaikščiodami po Lietuvos medinio burinio laivyno angarą. Čia galėsite pažinti Lietuvos tradicinių laivų flotilę ir sužinoti, kodėl tradicinių laivų išsaugojimas yra svarbus kultūriniam krašto pažinimui bei pamario ir pajūrio regiono unikalumo išsaugojimui. Šis edukacinis užsiėmimas ne tik praturtins jūsų žinias, bet ir leis jas pritaikyti per patyriminę veiklą, suteikiant unikalią galimybę pažinti Lietuvos laivadirbystės paveldą iš arčiau ir išmėginti laivadirbystės procesus.


Karalius Mindaugas - Lietuvos valstybės kūrėjas

Šiame edukaciniame užsiėmime mokiniai sužinos, kokia karaliaus Mindaugo gimimo, vaikystės, vardo paslapties istorija, kaip Mindaugui sekėsi kurti valstybę, ką jis mėgo, kur gyveno, kaip klostėsi jo santykiai su žmona Morta, kiek turėjo vaikų. Kartu diskutuodami, analizuodami, tyrinėdami bei atlikdami praktines užduotis išsiaiškinsime, kokiomis savybėmis turėjo pasižymėti žmogus, siekiantis tapti karaliumi, kuo karaliaus vainikavimas susijęs su popiežiumi, kuo kunigaikštis skiriasi nuo karaliaus, kokios karaliaus insignijos, kodėl Valstybės diena yra viena svarbiausių istorinių švenčių. Žaidžiant teatralizuotą žaidimą „Mindaugo karūnacija“, visi dalyviai įtraukiami į istorinę karūnacijos sceną. Pasiskirstoma vaidmenimis: kas tampa karaliumi, kas karaliene, kas įsijaučia į popiežiaus pasiuntinio Kulmo vyskupo Heidenreicho vaidmenį. Ši programa vaizdžiai papildys mokykloje įgytas pasaulio pažinimo bei istorijos žinias, primins naujas sąvokas, skatins mąstyti, padės atsakyti į daugelį senosios Lietuvos istorijos klausimų.


Tikslas ir uždaviniai – originaliai interpretuojant H. K. Anderseno pasaką „ Bjaurusis ančiukas“ ir pasitelkus šiuolaikines menines raiškos priemones, skatinti giliau analizuoti patyčių ir skaitmeninės saugos temą. Uždaviniai: naujai pažvelgti į patyčių prigimtį, paskatinti vaikų kritinį mąstymą, padėsiantį geriau suvokti bręstančio žmogaus bendravimo ypatumus; paskatinti atsakingai naudotis technologijomis, kritiškai vertinti jų turinį, jausti moralinę atsakomybę dalijantis turiniu.   Numatomas poveikis – dalyvavimas spektaklyje prisidės prie kultūrinių ir bendravimo įpročių formavimo, kultūrinio identiteto ir vertybinių nuostatų stiprinimo, gebėjimo daryti skaitmeninio turinio atranką, analizę ir vertinimą.
Kas gali pasakyti, koks bus ateities pasaulis, kuriame gyvens vaikai, kokie įgūdžiai pravers jiems užaugus? Spektaklio kūrėjai Hanso Kristiano Anderseno pasaką apie Bjaurųjį ančiuką iš XIX amžiaus perkėlė į technologiškai pažengusią ateities mokyklą. Šis spektaklis galėtų padėti suaugusiems ir vaikams nuoširdžiai pasikalbėti apie internetines pramogas ir pavojus, santykius su klasės draugais bei jausmus, kurie užklumpa šiapus ekrano, kai suaugusiųjų nėra šalia.
Spektaklio veiksmas vyksta po šimto metų Dykumos šalies miesto požemyje esančioje mokykloje. Klasės vaikų galvas puošia emofiltrai – specialios veidus atkartojančios kaukės su elektroninėmis jungtimis. Jos padeda užtikrinti gerą atmosferą. Dėl to visi čia supermieli, supermalonūs, superšypsosi – atrodo lyg būtų tobula klasė.  Tai būsimų influencerių mokykla, kurioje karaliauja patiktukai, pozityvas ir laimė.
Šiam pastatymui dramaturgė Monika Jašinskaitė originalią pjesę.
Įsimintiną spektaklio muziką kūrė populiarus jaunimo tarpe kompozitorius Vytautas Leistrumas.
Įspūdingų vizualinių sprendimų autorius – Antanas Dubra
Kūrybinę spektaklio komandą subūrė originaliais pastatymais garsėjantis režisierius Šarūnas Datenis.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Skaitmeninė kompetencija


Jaunojo išradėjo kelionė: keliaujantys robotai

Cesare Pavese yra pasakęs: „Keliavimas yra brutalus dalykas. Jis priverčia tave pasikliauti nepažįstamaisiais ir užmiršti visus namų ir draugų teikiamus malonumus. Tu visada esi išbalansuotas. Niekas tau nepriklauso, išskyrus tokius esminius dalykus kaip – oras, miegas, sapnai, jūra ir dangus – visus tuos dalykus, kurie paklūsta amžinybei arba žmonių įsivaizdavimu paklūsta amžinybei“. Anot mokslininkų, užsiimdami robotika vaikai gali pasisemti efektingų idėjų iš technologijų ir kompiuterių programavimo, tuo pačiu gerinami jų matematinio mąstymo įgūdžiai. Užsiėmimo pradžioje supažindinama su teoriniais robotikos pagrindais, o įsisavinus gautas žinias, mokiniai atlieka praktinę užduotį – konstruoja ir programuoja robotus -keliauninkus. Šis užsiėmimas – tai įdomi netradicinė pamoka, kuri paremta mokymųsi žaidžiant, konstruojant, programuojant ir eksperimentuojant. Edukacijos pabaigoje mokiniams įteikiami dalyvio pažymėjimai.


Darbo skelbimas! Ieškomi laivadirbio pameistriai! Žymiausias pamario laivadirbys Jonas Gižas ieško pameistrių darbui dirbtuvėse. Neturinčių patirties apmokysime. Darbuotojų atranka vyks J. Gižo etnografinėje sodyboje tokiais etapais: •Pasimatuosite pameistrių kepures; • Susipažinsite su Kuršių marių plokščiadugnių valčių statybos ypatumais; Mokysitės pjauti dvitraukiu pjūklu bei obliuoti lentas obliu; • Žiūrėsite dokumentinį filmą apie laivų statymą „Kurėnas“; • Pildysite kandidato į pameistrius anketą su klausimynu. Atrinktus kandidatus informuosime asmeniškai.


Nesek man pasakų! Teatro improvizacijos dirbtuvės

Apie ką iš tikrųjų yra liaudyje puikiai žinomas posakis „nesek man pasakų“? Tai reiškia nustoti meluoti sau ir kitiems, priimti save tokį, koks esi iš tikrųjų. Tad kodėl gi teatras? Teatras dažną iš mūsų užburia galimybe persikūnyti, tapti kažkuo kitu ir netgi tarsi pasimatuoti kito žmogaus gyvenimą. Tačiau pirmoji taisyklė teatre yra „nustoti vaidinti“! Mes atmetame dirbtinumą, šablonus, klišes ir siekiame tikrumo. Norime patikėti tuo, kad scenoje regime tikrą žmogų, išgyvenantį tikrus jausmus ir situacijas. Maža to! Trokštame įsijausti į reginį, susitapatinti su veikėju ir kartu su juo keliauti bei patirti visas mums taip artimas gyvenimiškas situacijas. Tačiau kaip patiems įžengti į sceną? Kaip tai padaryti, kai dažną iš mūsų tiesiog kausto scenos ir viešojo kalbėjimo baimė? Arba ji taip verčia perlenkti lazdą, kad toji vaidyba tampa jau nebeskani. Teatro improvizacijos dirbtuvės kviečia kiekvieną iš mūsų išbandyti klysti, klupti ir vėl keltis! Visi esame apdovanoti skirtingais talentais, tačiau kaip juos išlukštenti ir įdarbinti? Per įvairius linksmus teatrinius žaidimus bei improvizacijas mokysimės atsipalaiduoti, įveikti baimes ir su juoku pažvelgti į tą „netobuląjį aš"


Edukacinio užsiėmimo „Nulipdyk koklį“ metu dalyviai susipažins su archeologine ekspozicija, sužinos, kas yra kokliai ir koklinė krosnis - jų atsiradimo istoriją, gamybos ir puošybos technikas, būdingą ornamentiką. Po teorinės dalies moksleiviai kviečiami įsijausti į viduramžių amatininko vaidmenį. Naudodami rekonstruotas koklių formas, kiekvienas galės atsispausti piešinio fragmentą bei interpretuoti, ieškodami šiuolaikinio koklio pritaikymo galimybių. Edukatorius turi patirties vesti užsiėmimus ir ekskursijas asmenims su protine negalia, asmenims turintiems autizmo spektro sutrikimų. Turime galimybę į šią ekskursiją pritaikyti mokiniams su protine negalia - jos metu pateikiama mažiau informacijos, vartojamas paprastesnis žodynas. Užsakant užsiėmimą asmenų su specialiaisiais poreikiais grupei, prašome apie grupės specifiką informuoti iš anksto. Svarbu: paslaugos teikimo vieta nepritaikyta asmenims su judėjimo negalia.


A. Baranausko ir A. Vienuolio-Žukausko memorialinis muziejus

Edukacinis užsiėmimas „Duonelė kasdieninė“ skirtas 1-4 klasių mokiniams. Šio užsiėmimo tikslas – supažindinti mokinius su ruginės duonos kepimo tradicija Lietuvoje. Arklio muziejuje aukštaitiškoje sodyboje pasitikusi šeimininkė pristato XIX a. valstiečio buitį, supažindina su sodybos aplinka, būdingais pastatais. Susirinkę į trobą programos dalyviai užsiėmimą tęsia prie jau iškūrentos krosnies ir užminkytos duonos duonkubilio. Remiantis asmenine patirtimi mokiniai supažindinami su duonos kepimo, jos vartojimo tradicijomis šeimos švenčių, apeigų metu, palyginama su šiandienine situacija. Mažiesiems medžiaga pateikiama žaidimo forma, pasitelkiant pasakas, patarles, užduodant mįsles. Aptariami žemės ūkio darbai (sėja, pjovimas, kūlimas ir malimas), juos lydėjusios tradicijos. Šeimininkė pasakoja apie krosnį ir įrankius, rodo žarsteklį ir žarsto žarijas. Mokiniams pasakojama apie duonos kepimo papročius, jos ruošimą, sudėtines dalis. Pagaliau rodomas duonkubilis su jau iškilusiu raugu – pasakojama apie duonos minkymą. Iš krosnies iškasamos žarijos, mato, kaip su pušine iššluojamas krosnies padas. Šeimininkė atneša ližę, deda ant jos ajerų ir formuoja pirmąjį kepalą. Mokiniai mato, kaip pašaunamas kepalas, gali pauostyti ir paragauti nekeptos duonos. Paskui ir jie savo rankomis formuoja mažus kepaliukus – pagrandukus, kuriuos šeimininkė pašaus į pečių. Atliekant praktines užduotis, pradinių klasių mokiniams padedama, skiriamas didesnis individualus dėmesys, patariama, kaip laikyti tešlą, formuoti kepaliuką. Dirbama kruopščiai, atsakingai ir atidžiai. Duonai iškepus dalyviams šeimininkė primena senolių minkles ir jų aktualumą šiandien. Dalyviai išsidalija savo duoneles-pagrandukus. Baigus darbus, vyksta užsiėmimo, naujų patirčių aptarimas, dalinamasi, kas labiausiai patiko, ar buvo sunku, kuri dalis buvo sunkiausia. Trumpai įtvirtinamos įgytos žinios.


Pasaulio medis neatsiejama mitų dalis daugumoje pasaulio tautų. Gana dažnai aptinkami ir pasaulio medžio variantai: gyvybės, pažinimo, vaisingumo, šamanų medis. Tai mitinis motyvas, kuris bendras giminingoms indoeuropiečių tautoms, o dažnai ir ne tik joms. Gyvybės medis atspindi pasaulio sampratą, nes kol jo nebuvo, buvo tik chaosas, o išaugęs medis stabilizuoja chaosą ir įsivyrauja tvarka. Medis įkūnija stabilumą, tai lyg atramos taškas. Todėl norime kartu tą gyvybės medį ir pasidaryti panaudojant įvairius mineralus, kurie kiekvienas turi savo prasmę ir galią. Edukacijos pradžioje pasidalinsime legendomis apie gyvybės medžio elementų reikšmę ir vaizdinėmis priemonėmis, apžvelgsime mineralų kaip kristalinių uolienų kilmę, susipažinsime su netradiciniu mineralų panaudojimu, praktinė informacija, kaip identifikuoti juos, kaip ir kur panaudoti. (Teorinė dalis 15 min. ) Iš natūralių pusbrangių mineralų, akmeninio pagrindo, vielučių, gaminsime sau suvenyrą - gyvybės medį. Pasidarytas gyvybės medis lieka užsiėmimo dalyviui. Užsiėmime suteikiamos visos darbui reikalingos medžiagos ir priemonės. Dalyviui tereikia ,,atsinešti" truputį kantrybės, lašelį kruopštumo ir spalvingos kūrybinės nuotaikos. (Praktinė dalis 45 min.)


Pirmiausia vaikai bus supažindinami su didžiausia dieninių drugelių kolekcija, kurioje apie 2000 drugelių. Šalia kolekcijos yra drugelių namas, kuriame iš lėliukių ritasi gyvi egzotiniai drugiai. Apžiūrėjus drugelius visi edukacijos dalyviai bus vedami į edukacinę klasę, kurioje reikės iš popieriaus išpjauti, iškirpti drugelį, iškarpyti raštus, atrasti spalvas, sukurti spalvinį kontrastą savo darbe.


Senovinė lėlių rišimo technika leidžia pasinerti į tautos istoriją ir susipažinti su tautinio paveldo – rištinių lėlių – gamyba. Kūrybinis procesas pažadina dalyvių fantaziją, nejučia įtraukia į žaidimą ir dialogą su gaminama lėle, kviečia sugalvoti jai vardą, pažadina vaikystės prisiminimus. Taip rankomis rišami mazgai tampa asmeninės tapatybės, šeimos ir tautos istorijos ryšiais. Užsiėmimas interaktyvus – derinama pasakojimas, diskusija, praktinė veikla. Pasakojant ir pristatant pasirinktą kostiumą, vaikai skatinami kelti klausimus, dalintis kilusiomis mintimis ir idėjomis. Pamokoje klausimų-atsakymų būdu trumpai pristatoma žaislų istoriją, supažindinama su keliais skirtingais būdais rišti žaislus (kamuoliukas, arkliukas, žmogutis). Šių pavyzdžių dėka vaikai skatinami pasitelkti vaizduotę ir pamėginti kasdienybėje iš audinių ir siūlų, šakaliukų ar akmenukų (to, kas randama čia pat,- namie, kieme, gamtoje) susikurti žaislą sau, mažesniam giminaičiui ar draugui. Gaminant lėles eduktorė atkreipia vaikų dėmesį į tai, kokie bendri elementai ir detalės jas sieja, kuo skiriasi ir yra panašūs skirtingų etnografinių regionų kostiumai (išryškinama kuri nors viena detalė, pvz. aukštaitiškas nuometas, suvalkietiška prijuostė, klaipėdietiškas delmonas ir t.t.). Galiausiai, susipažinę su archeologiniu baltišku kostiumu, mokiniai suriš lėlytę (mergaitę ar berniuką) baltiško kostiumo pagrindu. Pristatant kitų tautų etninius kostiumus galima diskutuoti, lyginti spalvas, rišimo būdus, naudojamus audinius ir puošybą.


MEILĖ, DRAUGYSTĖ IR AŠ (grupėms ir individualiai, mūsų patalpose, Vilniuje)

Edukacinės diskusijos "MEILĖ, DRAUGYSTĖ IR AŠ" tikslas - pažinti save, suprasti savo jausmus, išmokti atskirti kas yra
tikra, o kas tik iliuzija. Linksmai ir kūrybingai, pasitelkiant dramos improvizacijas, supažindinti jaunus žmones su lytiškumo temomis. Uždaviniai: plėsti jauno žmogaus akiratį, lavinti socialinius ir kultūrinius įgūdžius, ugdyti emocinį
intelektą: įtraukiant jaunus žmones į diskusiją apie kultūrinius aspektus susijusius su draugyste ir meile. Kaip tai kito per laikmečius? Kuo didžiuojamės, o kuo nelabai? Kodėl elgiamės vienaip ar kitaip ir kas tam daro įtaką? Kaip atskirti meilę nuo susižavėjimo? Tikrą draugystę nuo naudos ieškojimo? Kokie skirtingų tautybių žmonių įpatumai ir ko tikėtis tarpusavio santykiuose? Psichinė ir fizinė sveikata. Paskaita ypač populiari tampa pavasarį ir norint kūrybingai papildyti moksleivių žinias pagal privalomąją "Gyvenimo įgūdžių lavinimo" programą. Užsiėmimas vyksta naudojant Individualiosios psichologijos, kaip tarpdisciplininio meno principus ir Dramos terapijos žaidimus bei vaidybinius elementus. Paslaugą, kaip psichologinę dramos terapeuto konsultaciją, moksleiviai nuo 16 metų gali užsisakyti ir individualiai.


Edukacinė programa "Lėlininko dirbtuvėlė"

Teatro dailininkės Loretos Skruibienės inicijuota ir vykdoma programa vaikams. Gal būt jūs tas vaikas kuris svajojate pažvelgti į lėlių teatro dailininko dirbtuvę? Jeigu taip- tai ši programa kaip tik jums. Jos metu trumpai išgirsite lėlės atsiradimo istoriją ir išmoksite iš labai paprastų priemonių ir medžiagų susikurti lėlę.


Kūrybinė laboratorija „Išgirsk, pajausk, sukurk“ skirta 1-5 klasių
moksleiviams pristatyti pagrindines Lietuvos valstybines ir kalendorines šventes, jų tradicijas ir papročius. Edukacija pritaikoma jos užsakymo metu artėjančiai šventei. Taikant skirtingus metodus, moksleiviams yra pristatoma tema, leidžiama išgirsti ir pamatyti vaizdinį pristatymą, sudalyvauti šokant tradicinius švenčių šokius, ratelius, žaidimus ir pasigaminti teminį kūrybinį darbelį. Programa apima pamokas apie Lietuvos kultūrą, istoriją, kalendorines šventes ir jų tradicijas, papročius ir vertybes. Įterpiant į pasakojimą žaidimus, šokius ar muziką, moksleiviai lengviau įsidėmi faktus apie valstybės ir švenčių simbolius, o valstybinių  ar kalendorinių švenčių „repeticijos“ su smagiais šokiais ar žaidimais atrodo patrauklesnės, o tai ugdo ir stiprina moksleivių pilietiškumą, padeda suvokti, gerbti ir saugoti Lietuvos valstybės nepriklausomybę ir kalendorinių švenčių svarbą. Tai padeda mokiniams suvokti kultūrinę įvairovę ir jos svarbą, didina kultūrinį samoningumą. Lavinamas meninės raiškos gebėjimas ir vaizduotė. Skatinamas kūrybiškumas ir inovatyvus mąstymas.
Edukacinis poveikis programos metu prisideda prie moksleivių teigiamų emocijų, kurias patiria per žaidybines veiklas ir taip įgyja naujų patirčių. Suteikiamos visos reikalingos priemonės.


Kėdainių rajono savivaldybės Mikalojaus Daukšos viešoji biblioteka

Ar žinai, kelintais metais įkurta tarptautinė politinė ir karinė gynybinio pobūdžio sąjunga? O, kokia bendra valiuta galioja ES šalyse? Kaip veikia Europos Sąjunga?..
Kultūrinė edukacinė veikla „GALVOK’MŪŠIS“, tai protmūšių tipo edukacinis užsiėmimas, tai puiki galimybė mokiniams veikti savarankiškai, parodyti turimas žinias, o tuo pačiu ir sužinoti kažką naujo. Veiklos programą sudaro: susipažinimas, pasiskirstymas į komandas, žaidimas, rezultatų sumavimas, paskelbimas, mokinių apdovanojimas atminimo dovanėlėmis ir prizais bei veiklos refleksija.
Edukacijos išskirtinumas – įdomūs klausimai, paremti istorija ir faktais, ir netikėti atsakymai. Tai ne žinių patikrinimas, o smagi, praturtinanti patirtis. Įtraukiant žaidimo elementus mokiniams pateikiami klausimai apie NATO ir Europos Sąjungos valstybes. Galvok’mūšyje mokiniai dalyvauja žaismingai pasiskirstę į 4-5 komandas (priklauso nuo grupės sudėties), kurios tarpusavyje varžosi ieškodamos atsakymų į edukatoriaus pateiktus klausimus. Iš viso parengti 4 turai. Pirmas turas – „ABC“– mokiniams pateikti klausimai su trimis atsakymų variantais. Antras turas – „TAIP arba NE“ – išgirdę klausimą mokiniai turi pasirinkti atsakymą taip arba ne. Trečias turas – „GRANDINĖLĖS“ – vaizdinės ir žodinės. Ketvirtas turas – „ATVIRI klausimai“.
Veiklos turinyje atsižvelgta į specialiuosius ugdymosi poreikius turinčius mokinius ir užtikrinama šių mokinių dalyvavimo galimybė ir įsitraukimas.
Komandos už teisingus atsakymus gauna taškus, laimėjusiai komandai įteikiamas prizas, kitiems dalyviams – atminimo dovanėlės.

Edukacinis užsiėmimas vyksta lietuvių kalba.


Ar kada prieš perkant muilą, susidomėjote kokia jo sudėtis, kiek jame cheminių medžiagų? Labiausiai organizmą veikia gausiai naudojamos asmeninės higienos priemonės, kuriose esančios kenksmingos medžiagos iš organizmo niekur nedingsta, o atvirkšiai „kaupiasi“ jame. Mes jums siūlome išbandyti šį, šiek tiek laiko ir kantrybės reikalaujantį, natūralaus muilo gaminimo ritualą. Jau nuo neatmenamų laikų žmonės kūno švarinimui naudoja muilus. Pasakojama, kad prie Sapo kalno papėdėje tryškusio šaltinio moterys skalbdavo kažin kokia gličia putojančia mase. tai buvo pirmasis muilas. Pamažu žmonės įspėjo jo paslaptį: jis susidarydavo iš taukų, išsilydžiusių per aukojimus kalno viršūnėje, kurie sureaguodavo su ugnikalnio išmestais ir nugulusiais kalno pašlaitę, pelenais. Kassyk žmonės vis daugiau atrasdavo naujų būdų ir galimybių, kaip pagaminti kuo švelnesnį, kvapnesnį ir išvaizdesnį muilą. Visa tai jau dvelkia alchemija, mistika, paslaptimi. Kame gi slypi tas paslaptingumas? Ogi aliejų įvairovėje ir skirtingu poveikiu odai, jo proporcijose kitomis medžiagomis ir vandeniu. Kaip ir kiekvienas senasis amatas, muilo gaminimas turėjo savas tradicijas skirtinguose žemės regionuose, kurios palaipsniui nuklydo tik į pramoninkų rankas.Užsiėmimo metu mes gaminsime muilą iš skaidrios arba baltos natūralios muilo bazės. Tai nesudėtingas ir malonus užsiėmimas, tinkantis ir suaugusiems, ir vaikams. Jūsų pačių pagamintas rankų darbo muilas gali tapti puikia dovana artimiesiems bei draugams bet kokia proga. Iš pradžių aptarsime skirtingus muilo gamybos būdus (muilo gamyba iš bazės, muilo gamyba su šarmu, muilo gamyba perlydant parduotuvėje pirktą muilą, muilo riešutų panaudojimas ir kt.). Visus šiuos muilo gamybos būdus trumpai aptarsime, tačiau užsiėmimo metu gaminsime rankų darbo muilą iš bazės, tam, kad savo pagamintą muilą galėtumėte naudoti nedelsiant! Kiekvienas dalyvis pagamins ne mažiau kaip 100 g muilo.


Nacionalinis muziejus Lietuvos Didžiosios Kunigaikštystės valdovų rūmai

EKSPERTO VARNO KARNO LABORATORIJA
Varnai gyvena ilgai, viską mato, supranta ir įvertina. Vienas iš jų, Vilniaus čiabuvis, vardu Karnas mums papasakos penkių šimtų metų Lietuvos valdovų istoriją ir padės ištyrinėti daugybę Lietuvos Didžiosios kunigaikštystės valdovų rezidencijos Vilniuje paslapčių. Per edukacinį užsiėmimą mokiniai, perskaitys Varno Karno sekamas istorijas knygoje „Vilniaus rūmai ir jų šeimininkai“: susipažins su Valdovų rūmų istorija, valdovų Gediminaičių genealogija, išsiaiškins Lietuvos Didžiosios Kunigaikštystės valdovų valdymo seką bei giminystės ryšius, ekspozicijoje atras knygoje pavaizduotus istorinius daiktus, o paveiksluose atpažins knygos herojus.
Užsiėmimas parengtas atsižvelgiant į 3–4 klasių Visuomeninio ugdymo bendrąją programą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Tikslas - fraktalų piešimo proceso pagalba lavinti intuiciją, skatinti vidinį kūrybingumą bei atskleisti polinkius ir talentus. Uždaviniai – supažindinti su fraktalų piešimo technika ir taisyklėmis, jas aptarti; išmokti praktiškai fraktalus piešti (kontūrą) ir intuityviai spalvinti spalvotais pieštukais detales, piešinių paslapties atskleidimas (vadovė paaiškina, ką atskleidė apie kiekvieną vaiką jo piešinys), surengiama vaikų diskusija apie patirtį. Edukacija didins vaikų kultūrinį sąmoningumą, išplės supratimą apie kultūrinės raiškos ir komunikavimo formas. Fraktalas yra tarsi intutyvus laiškas apie save. Dalyvavimas edukacijoje leidžia patirti savęs pažinimo eksperimentą. Edukacijos metu patiriamos teigiamos emocijos leidžia plėtoti mokymosi mokytis kompetenciją, suteikiant naujų žinių ir įgyjant naujų patirčių, ugdoma mokinių savivertė ir motyvacija, pasitikėjimas savimi ir pasitenkinimas savo darbu. Edukaciją ves Joniškio kultūros centro teatro režisierė Violeta Tuomaitė, turinti kvalifikaciją tokius užsiėmimus rengti bei patirties dirbant su neįgaliais vaikais.


Nidos kultūros ir turizmo informacijos centras "Agila"

Vėtrungės lipdymo edukacija – dinamiškas užsisėmimas, skatinantis saviraišką mene, kritinį mąstymą, taip pat lavinantis smulkiąją motoriką, senso-motoriką, vaizduotę, emocinę išraišką.
Užsiėmimo metu naudojamos tokios priemonės kaip: modelinas, vanduo, dažai, teptukas, natūralios, gamtoje randamos priemonės (medžio lapai, pagaliukai, akmenukai ir pan.). Priemonės netoksiškos, todėl nekelia grėsmės dalyvių sveikatai. Veiklos unikalumas – lipdymo metu formuojami buityje ir gamtoje naudojami daiktai, gyvūnija ar Kuršių nerijoje randama simbolika. papuošti gamtoje randamų objektų atspaudais (pvz. dekoratyvinė lėkštutė, primenanti klevo lapą, naudojama Kuršių nerijos istoriniai raštai simbolika ir pan.). Ši procedūra atliekama rankomis, minimaliai pritaikant formos korekcijai skirtus įrankius (kočėlas, apkarpymui skirtos priemonės). Tekstūra išgaunama įspaudžiant gamtinių priemonių atspaudus suformuotoje modelino masėje. Procese naudojamas vanduo - pastebėjus, kad darbelis ima skilinėti ar džiūti darbo metu. Darbelis džiovinamas tik galutinai pabaigus formavimą. Šiam sudžiūvus dekoruojama guašo dažais. Užsiėmimo trukmė iki 90 min.

Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


STEBUKLINGAS KAMISHIBAI PASAKOJIMO MENAS IŠ JAPONIJOS: interaktyvus spektaklis “Eglė – žalčių karalienė” ir vaikų pasakojimo kūrimo edukacija

Pirmoje edukacijos dalyje vaikai kviečiami susipažinti su gilias tradicijas turinčiu japonišku Kamishibai pasakojimo menu ir nusikelti į tolimąją Japoniją, o vėliau išvysti stebuklingos medinės dėžutės pritaikymą spektaklyje „Eglė – žalčių karalienė“.
Kamishibai – tai tarsi žaidimas – spektaklis, kuomet pasakotojas, pravėręs medinės dėžutės dureles, pradeda pasakoti istoriją. Jo pasakojimas susideda iš skirtingų, spalvotais piešiniais išmargintų popieriaus lakštų, kuriuos jis meistriškai keičia vieną po kito. Pasakojimo magija nejučia įtraukia ir pačius klausytojus: jie spektaklyje kuria garsus, judesius, uodžia skirtingus kvapus.
Antroje edukacijos dalyje vaikai kviečiami sukurti savo pasakojimą, suskirsčius klasę į tris grupes, pateikus pasakojimo raktinius žodžius istorijos pradžiai, viduriui ir pabaigai bei paaiškinus pagrindinius uždavinius.
Kūrybiškumui išskleidus sparnus, pasakojimui nugulus piešiniais ant popieriaus lapų Kamishibai dėžutėje "gimsta" naujas – vaikų sukurto pasakojimo spektaklis, lydimas interaktyvių intarpų bei palaikymo plojimų.
Vėliau sukurtas pasakojimas surišamas į bendrą knygą pasidžiaugti vaikų kūrybiniu potencialu-rezultatu, drąsa kurti, vaidinti, leisti skleistis savo talentams. Vyksta trumpa refleksija.
Ši edukacinė programa gali puikiai papildyti mokomąją medžiagą apie kitų šalių bei Lietuvos kultūrą, tautosakos klodus,  kultūrinį paveldą – praplečiant vaikų kultūrinę savimonę. Taip pat mokinti vaikus literatūrinius kūrinius garsiai perpasakoti – vaidinti bei ugdyti pradinio mokyklinio amžiaus vaikų kūrybinę saviraišką, viešąjį kalbėjimą, socialinius įgūdžius kuriant komandose.
TRUKMĖ: 90 min. (su galimybe padaryti pertrauką tarp pirmos ir antros edukacijos dalių)
PRIEMONĖS: laisvas stalas klasės priekyje Kamishibai medinės dėžutės pastatymui - spektakliui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Kinas ir knyga Nacionalinėje bibliotekoje

Lietuvos nacionalinė Martyno Mažvydo biblioteka

Kinas ir literatūra – neatskiriamos, dažnai viena kitą papildančios meno šakos. Edukacijos „Kinas ir knygas“ esmė supažindinti programos dalyvius su kino ir literatūros tarpusavio sąsajomis, atskleisti ekranizuotų knygų ypatybes, bei atlikti praktines užduotis. Edukacijoje bus analizuojami teksto ir vaizdo kūriniai: Kazio Borutos „Baltaragio malūnas“ ir ištraukos iš režisieriaus Arūno Žebriūno vaidybinio filmo „Velnio nuotaka“ (1973 m.), Jurgos Ivanauskaitės romanas „Miegančių drugelių tvirtovė“ ir režisierės Janinos Lapinskaitės vaidybinis filmas „Miegančių drugelių tvirtovė“ (2012 m.). Analizuojamas filmas apie dailininką ir kompozitorių Mikalojų Konstantiną Čiurlionį „Laiškai Sofijai“ (režisierius Robert Mullan, 2013 m.), atliekama praktinė kūrybinė užduotis. Edukacija tiesiogiai papildo lietuvių literatūros pamokas pagal Bendrąsias programas. Parinkti analizės pavyzdžiai pagal mokykloms rekomenduojamą literatūros sąrašą kurį sudarė Tarptautinės vaikų ir jaunimo literatūros asociacijos (IBBY) Lietuvos skyriaus kartu su Lietuvos nacionalinės Martyno Mažvydo biblioteka. Analizuojama kino ir literatūros raiška pagal Gustavą Freitagą (Gustav Freytag). Moksleiviai taip pat susipažins su bibliotekos teikiamomis paslaugomis, susijusiomis su kino ir audiovizualinio meno sklaida.


Edukacinės pamokos metu moksleiviai ne tik linksmai praleis laiką žaisdami tradicinius žaidimus, tačiau ir sužinos įdomių faktų apie pelėdas, ir jų vaidmenį tautosakoje, dailėje, išmoks atpažinti pelėdų balsus. Taip pat kiekvienas vaikas sukurs ir sau pasigamins po suvenyrą - pelėdžiuką.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Spektaklis "Žvejelio Lipnikėlio nuotykiai"

Lietuvių liaudies pasakos labai tiksliai ir aiškiai nubrėžia kiekvieno personažo elgesio priežastis ir pasekmes, kas yra gera ir kas bloga, tačiau vien peskaityta pasaka moderniems vaikams nebedaro įspūdžio. Šiame spektaklyje Lipnikėlis - dabartinis vaikas, besinaudojantis išmaniu telefonu, gyvenantis šiuolaikiniame mieste. Spektaklyje, kaip ir pasakoje ar realiame gyvenime, Lipnikėliui tenka rinktis, kur tiesa, kur melas, jis suklysta ir bando rasti išeitį iš kelblios situacijos... Dabartinis gyvenimas vaikams kaip tik ir kelia teisingo pasirinkimo iššūkius, kuriuos spręsti padeda... pasakos!
Spektaklio pagrindu tapo lietuvių liaudies pasaka apie Lipnikėlį: vaiką, kuris mėgsta žvejoti ir kuriam mama atneša pietums košės. Laumė ragana, paploninusi liežuvį, prisivilioja Lipnikėlį ir susiruošia jį kepti. Tačiau Lipnikėliui pavyksta raganą apgauti ir jis pasislepia medyje. Ragana susiruošia medį nukirsti, bet Lipnikėlį išgelbsti žąsys…
  Ši pasaka spektaklio interpretacijoje persikelia į mūsų laikų kiemą, kuriame esančiame baseinėlyje ir žvejoja šiuolaikinis Lipnikėlis. Ragana – tai kaimynė iš pirmo aukšto, kurią išvargino Lipnikėlio keliamas triukšmas, vis šaukiant žuveles. Į spektaklio veiksmą  įtraukiami ir žiūrovai, nes kartu su jais ir žvejosime, ir košę virsime, ir Lipnikėliui patarinėsime, kaip suktis iš bėdos…  Scenografija ir scenos objektai - lėlės irgi bus kuriami panaudojant sumodernintas senasias technikas – rištus tinklus, iš vytelių pintus bučius, dabar naudojamus namų apyvokos daiktus, kurie virsta spektaklio personažais.